SK Úradný vestník Európskej únie L 299/1

VYKONÁVACIE NARIADENIE KOMISIE (EÚ) 2015/1998

z 5. novembra 2015,

ktorým sa stanovujú podrobné opatrenia na vykonávanie spoločných základných noriem bezpečnostnej ochrany letectva

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 300/2008 z 11. marca 2008 o spoločných pravidlách v oblasti bezpečnostnej ochrany civilného letectva a o zrušení nariadenia (ES) č. 2320/2002 (1), a najmä na jeho článok 4 ods. 3,

keďže:

(1) V súlade s článkom 4 ods. 3 nariadenia (ES) č. 300/2008 by Komisia mala prijať podrobné opatrenia na vykonávanie spoločných základných noriem uvedených v článku 4 ods. 1 a všeobecných opatrení dopĺňajúcich spoločné základné normy a uvedených v článku 4 ods. 2 uvedeného nariadenia.

(2) Ak obsahujú citlivé informácie o bezpečnostnej ochrane, s týmito opatreniami by sa malo zaobchádzať v súlade s rozhodnutím Komisie (EÚ, Euratom) 2015/444 (2), ako sa stanovuje v článku 18 písm. a) nariadenia (ES) č. 300/2008. Uvedené opatrenia by sa preto mali prijať osobitne prostredníctvom vykonávacieho rozhodnutia Komisie určeného členským štátom a nemali by sa uverejniť.

(3) Nariadenie Komisie (EÚ) č. 185/2010 (3), ktorým sa stanovujú opatrenia uvedené v článku 4 ods. 3 nariadenia (ES) č. 300/2008, bolo odvtedy, čo nadobudlo účinnosť, zmenené dvadsaťkrát. V záujme zabezpečenia zrozumiteľnosti a právnej istoty by sa preto uvedené rozhodnutie malo zrušiť a nahradiť novým aktom, ktorým sa pôvodný akt a všetky jeho zmeny konsolidujú. Tento nový akt by sa podľa potreby mal tiež objasniť a aktualizovať na základe získaných praktických skúseností a relevantného technologického vývoja.

(4) Tieto opatrenia by sa mali pravidelne preskúmavať, aby sa zabezpečilo, že zodpovedajú vývoju v oblasti hrozieb.

(5) Opatrenia stanovené v tomto nariadení sú v súlade so stanoviskom Výboru pre bezpečnostnú ochranu civilného letectva zriadeného článkom 19 ods. 1 nariadenia (ES) č. 300/2008,

PRIJALA TOTO NARIADENIE:

Článok 1

Podrobné opatrenia na vykonávanie spoločných základných noriem na zabezpečenie civilného letectva pred činmi protiprávneho zasahovania, ktoré ohrozujú bezpečnosť civilného letectva, uvedené v článku 4 ods. 1 nariadenia (ES) č. 300/2008 a všeobecné opatrenia dopĺňajúce dané spoločné základné normy uvedené v článku 4 ods. 2 uvedeného nariadenia, sú stanovené v prílohe.

Článok 2

Nariadenie (EÚ) č. 185/2010 sa zrušuje. Odkazy na zrušené nariadenie sa považujú za odkazy na toto nariadenie.

Článok 3

Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

Uplatňuje sa od 1. februára 2016.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 5. novembra 2015 Za Komisiu predseda Jean-Claude JUNCKER

(1) Ú. v. EÚ L 97, 9.4.2008, s. 72.

(2) Rozhodnutie Komisie (EÚ, Euratom) 2015/444 z 13. marca 2015 o bezpečnostných predpisoch na ochranu utajovaných skutočností EÚ (Ú. v. EÚ L 72, 17.3.2015, s. 53).

(3) Nariadenie Komisie (EÚ) č. 185/2010 zo 4. marca 2010 o ustanovení podrobných opatrení na vykonávanie spoločných základných noriem bezpečnostnej ochrany civilného letectva (Ú. v. EÚ L 55, 5.3.2010, s. 1).

PRÍLOHA 1. BEZPEČNOSTNÁ OCHRANA LETISKA 1.0. VŠEOBECNÉ USTANOVENIA 1.0.1. Pokiaľ nie je uvedené inak, orgán, prevádzkovateľ letiska, letecký dopravca alebo subjekt zodpovedný v súlade s vnútroštátnym programom bezpečnostnej ochrany civilného letectva, ako sa uvádza v článku 10 nariadenia (ES) č. 300/2008, zabezpečí vykonávanie opatrení stanovených v tejto kapitole. 1.0.2. Na účely tejto kapitoly sa lietadlo, autobus, batožinový voz alebo iný dopravný prostriedok, alebo priechod, alebo nástupný tunel považujú rovnako za súčasť letiska. Na účely tejto kapitoly „zabezpečená batožina“ znamená detekčne skontrolovanú a podanú batožinu pripravenú na odlet, fyzicky chránenú s cieľom zabrániť tomu, aby sa do nej umiestňovali akékoľvek predmety. 1.0.3. Bez toho, aby boli dotknuté kritériá pre výnimky stanovené v časti K prílohy k nariadeniu Komisie (ES) č. 272/2009 (1), príslušný orgán môže uplatňovanie osobitných bezpečnostných postupov alebo oslobodení, pokiaľ ide o ochranu a bezpečnosť letových častí letísk, povoliť v dňoch, v ktorých sa neplánuje viac ako osem odlietajúcich letov, za predpokladu, že sa v tom istom čase vždy bude vykladať, nakladať len jedno lietadlo a že cestujúci budú v tom istom čase nastupovať len do jedného lietadla alebo z neho vystupovať, a to buď v citlivej časti vyhradeného bezpečnostného priestoru, alebo na letisku, ktoré nepatrí do rozsahu pôsobnosti bodu 1.1.3. 1.0.4. Na účely tejto prílohy „predmety, ktoré majú pri sebe osoby iné, ako sú cestujúci“, sú majetkom určeným na osobné použitie osoby, ktorá ho má pri sebe. 1.0.5. Odkazy na tretie krajiny v tejto kapitole a v prípade potreby vo vykonávacom rozhodnutí Komisie C(2015) 8005 final (2) zahŕňajú iné krajiny a územia, na ktoré sa v súlade s článkom 355 Zmluvy o fungovaní Európskej únie nevzťahuje hlava VI tretej časti uvedenej zmluvy. 1.1. POŽIADAVKY NA PROJEKTOVANIE LETISKA 1.1.1. Hranice 1.1.1.1. Hranice medzi verejnou časťou letiska, letovou časťou letiska, vyhradenými bezpečnostnými priestormi a v prípade potreby aj demarkačnými priestormi by mali byť na každom letisku jasne identifikovateľné s cieľom umožniť, aby sa v každom z týchto priestorov prijali vhodné opatrenia bezpečnostnej ochrany. 1.1.1.2. Hranicu medzi verejnou časťou letiska a letovou časťou letiska tvorí fyzická prekážka, ktorá je pre širokú verejnosť jasne viditeľná a ktorá zabraňuje vstupu neoprávnených osôb. 1.1.2. Vyhradené bezpečnostné priestory 1.1.2.1. Vyhradené bezpečnostné priestory zahŕňajú minimálne tieto priestory: a) časť letiska, do ktorej majú vstup odlietajúci cestujúci, ktorí sa podrobili detekčnej kontrole a b) časť letiska, cez ktorú je možné prevážať detekčne skontrolovanú podanú batožinu pripravenú na odlet, alebo v ktorej môže byť umiestnená, pokiaľ sa to nevzťahuje na zabezpečenú batožinu a c) časť letiska určená na parkovanie lietadla, do ktorého majú nastúpiť cestujúci alebo sa má nakladať. 1.1.2.2. Časť letiska sa považuje za vyhradený bezpečnostný priestor prinajmenšom v časovom období, v ktorom sa uskutočňujú činnosti uvedené v bode 1.1.2.1. Keď sa stanoví vyhradený bezpečnostný priestor, bezprostredne pred stanovením takého priestoru sa vykoná bezpečnostná prehliadka tých častí, ktoré by mohli byť kontaminované s cieľom primeraným spôsobom zabezpečiť, aby sa v ňom nenachádzali zakázané predmety. V prípade lietadiel sa toto ustanovenie považuje za splnené, ak sa podrobili bezpečnostnej prehliadke lietadla. 1.1.2.3. V prípadoch, keď neoprávnené osoby mohli mať prístup do vyhradených bezpečnostných priestorov, bezpečnostná prehliadka častí, ktoré mohli byť kontaminované, sa vykoná čo najskôr s cieľom primeraným spôsobom zabezpečiť, aby sa v nich nenachádzali zakázané predmety. V prípade lietadiel sa toto ustanovenie považuje za splnené, ak sa podrobili bezpečnostnej prehliadke lietadla. 1.1.3. Citlivé časti vyhradených bezpečnostných priestorov 1.1.3.1. Citlivé časti sa stanovia na letiskách, kde viac ako 40 zamestnancov vlastní letiskový identifikačný preukaz, ktorý umožňuje vstup do vyhradených bezpečnostných priestorov. 1.1.3.2. Citlivé časti zahŕňajú minimálne tieto časti: a) všetky časti letiska, do ktorých majú vstup odlietajúci cestujúci, ktorí sa podrobili detekčnej kontrole a b) všetky časti letiska, cez ktoré je možné prevážať detekčne skontrolovanú podanú batožinu pripravenú na odlet, alebo v ktorých sa môže nachádzať, pokiaľ nejde o zabezpečenú batožinu. Časť letiska sa považuje za citlivú časť prinajmenšom v časovom období, v ktorom sa uskutočňujú činnosti uvedené v písmenách a) alebo b). 1.1.3.3. Keď sa stanoví citlivá časť, bezprostredne pred stanovením takej časti sa vykoná bezpečnostná prehliadka tých častí, ktoré by mohli byť kontaminované s cieľom primeraným spôsobom zabezpečiť, aby sa v nich nenachádzali zakázané predmety. V prípade lietadiel sa toto ustanovenie považuje za splnené, ak sa podrobili bezpečnostnej prehliadke lietadla. 1.1.3.4. V prípade, keď osoby alebo cestujúci a členovia posádky prichádzajúci z tretích krajín neuvedených v dodatku 4-B, ktoré sa nepodrobili detekčnej kontrole, mohli mať prístup do citlivých častí, bezpečnostná prehliadka týchto častí, ktoré mohli byť kontaminované, sa vykoná čo najskôr s cieľom primeraným spôsobom zabezpečiť, aby sa v nich nenachádzali zakázané predmety. V prípade lietadiel sa odsek 1 považuje za splnený, ak sa podrobili bezpečnostnej prehliadke lietadla. Odsek 1 sa neuplatňuje v prípade, ak prístup do citlivých častí majú osoby, na ktoré sa vzťahuje bod 1.3.2 a bod 4.1.1.7. Čo sa týka cestujúcich a členov posádky prichádzajúcich z tretích krajín neuvedených v dodatku 4-B, odsek 1 sa uplatňuje iba na tie citlivé časti, ktoré sa používajú na podanú batožinu, ktorá prešla detekčnou kontrolou, a/alebo ktoré používajú odlietajúci cestujúci, ktorí sa podrobili detekčnej kontrole a neodlietajú tým istým lietadlom ako títo cestujúci a členovia posádky. 1.2. KONTROLA PRÍSTUPU 1.2.1. Vstup do letovej časti 1.2.1.1. Vstup do letovej časti letiska sa môže povoliť len osobám a vozidlám, ktoré majú na vstup opodstatnený dôvod. Prehliadky letiska s oprávnenou osobou ako sprievodcom sa považujú za vstup s opodstatneným dôvodom. 1.2.1.2. Vstup do letovej časti letiska sa povolí len osobe, ktorá sa preukáže oprávnením. 1.2.1.3. Vstup do letovej časti letiska sa povolí len vozidlu, ktoré má povolenie vjazdu. 1.2.1.4. Osoby, ktoré sa nachádzajú v letovej časti letiska, na požiadanie predložia svoje oprávnenie na účely kontroly. 1.2.2. Vstup do vyhradených bezpečnostných priestorov 1.2.2.1. Vstup do vyhradených bezpečnostných priestorov sa umožní len osobám a vozidlám, ktoré majú na vstup opodstatnený dôvod. Prehliadky letiska s oprávnenou osobou ako sprievodcom sa považujú za vstup s opodstatneným dôvodom. 1.2.2.2. Vstup do vyhradených bezpečnostných priestorov sa povolí len osobe, ktorá predloží jedno z týchto oprávnení: a) platný palubný lístok alebo jeho ekvivalent, alebo b) platný identifikačný preukaz posádky, alebo c) platný letiskový identifikačný preukaz, alebo d) platný identifikačný preukaz príslušného vnútroštátneho orgánu, alebo e) platný identifikačný preukaz orgánu na monitorovanie súladu uznaného príslušným vnútroštátnym orgánom. Alternatívne sa môže prístup umožniť aj po pozitívnej identifikácii prostredníctvom overenia biometrických údajov. 1.2.2.3. Vstup do vyhradených bezpečnostných priestorov sa povolí len vozidlu, ktoré má platné povolenie vjazdu. 1.2.2.4. Palubný lístok alebo jeho ekvivalent uvedený v bode 1.2.2.2 písm. a) sa kontroluje predtým, ako sa osobe povolí vstup do vyhradených bezpečnostných priestorov s cieľom primeraným spôsobom sa uistiť, že je platný. Preukazy uvedené v bode 1.2.2.2 písm. b) až e) sa kontrolujú predtým, ako sa osobe povolí vstup do vyhradených bezpečnostných priestorov s cieľom primeraným spôsobom sa uistiť, že sú platné a zodpovedajú totožnosti držiteľa. V prípade biometrickej identifikácie sa overením zaistí, že osoba, ktorá chce vstúpiť do vyhradených bezpečnostných priestorov, má jedno z oprávnení uvedených v bode 1.2.2.2 a že toto oprávnenie je platné a nie je zablokované. 1.2.2.5. S cieľom zabrániť neoprávnenému vstupu do vyhradených bezpečnostných priestorov sa miesta vstupu kontrolujú prostredníctvom: a) elektronického systému, ktorý umožní vstup vždy len jednej osobe alebo b) oprávnených osôb, ktoré vykonávajú kontrolu vstupu. Príslušný orgán môže definovať v svojom vnútroštátnom programe bezpečnostnej ochrany letectva, že obmedzenie na jednu osobu v danom čase podľa bodu a) sa neuplatňuje na prístupové miesta, ktoré využívajú výlučne príslušníci orgánov presadzovania práva. 1.2.2.6. Povolenie vjazdu sa kontroluje predtým, ako sa vozidlu povolí vstup do vyhradených bezpečnostných priestorov s cieľom uistiť sa, že je platný a zodpovedá totožnosti vozidla. 1.2.2.7. Vstup do vyhradených bezpečnostných priestorov takisto podlieha doplňujúcim ustanoveniam stanoveným vo vykonávacom rozhodnutí Komisie C(2015) 8005. 1.2.3. Požiadavky na identifikačné preukazy posádky a letiskové identifikačné preukazy Únie 1.2.3.1. Identifikačný preukaz posádky člena posádky, ktorý je zamestnancom leteckého dopravcu Únie, a letiskový identifikačný preukaz sa môžu vydávať len osobám, pri ktorých to vyžadujú prevádzkové potreby a ktoré úspešne absolvovali previerku osoby v súlade s bodom 11.1.3. 1.2.3.2. Identifikačný preukaz posádky a letiskový identifikačný preukaz sa vydávajú na obdobie, ktoré nepresiahne päť rokov. 1.2.3.3. Identifikačný preukaz osoby, ktorá neprejde previerkou osoby, sa okamžite odoberie. 1.2.3.4. Identifikačný preukaz sa nosí na viditeľnom mieste prinajmenšom vtedy, keď sa jeho držiteľ nachádza vo vyhradených bezpečnostných priestoroch. Osobu, ktorá sa nepreukáže svojím preukazom v iných vyhradených bezpečnostných priestoroch, ako sú priestory, v ktorých sa nachádzajú cestujúci, vyzvú osoby zodpovedné za vykonávanie bodu 1.5.1 písm. c), aby sa preukázala a v prípade potreby ju nahlásia. 1.2.3.5. Identifikačný preukaz sa neodkladne vráti vydávajúcemu subjektu: a) na žiadosť vydávajúceho subjektu, alebo b) pri ukončení pracovného pomeru, alebo c) pri zmene zamestnávateľa, alebo d) pri zmene, pokiaľ ide o potrebu vstupu do priestorov, na ktorý bolo vydané oprávnenie, alebo e) pri skončení platnosti preukazu, alebo f) pri odobratí preukazu. 1.2.3.6. Strata, krádež alebo nevrátenie identifikačného preukazu sa okamžite oznámi vydávajúcemu subjektu. 1.2.3.7. Po vrátení, skončení platnosti, odobratí alebo oznámení o strate, krádeži alebo nevrátení sa elektronický preukaz okamžite zablokuje. 1.2.3.8. Identifikačné preukazy posádky a letiskové identifikačné preukazy v rámci Únie takisto podliehajú doplňujúcim ustanoveniam stanoveným vo vykonávacom rozhodnutí Komisie C (2015) 8005. 1.2.4. Doplňujúce požiadavky na identifikačné preukazy posádky v rámci Únie 1.2.4.1. Identifikačný preukaz posádky v prípade člena posádky, ktorého zamestnáva letecký dopravca Únie, obsahuje: a) meno a fotografiu držiteľa a b) názov leteckého dopravcu a c) slovo „crew“ (posádka) v anglickom jazyku a d) dátum skončenia platnosti. 1.2.5. Doplňujúce požiadavky na letiskové identifikačné preukazy 1.2.5.1. Letiskový identifikačný preukaz obsahuje: a) meno a fotografiu držiteľa a b) názov zamestnávateľa držiteľa, pokiaľ nie je naprogramovaný elektronicky a c) názov vydávajúceho subjektu alebo letiska a d) priestory, do ktorých má držiteľ oprávnenie na vstup a e) dátum skončenia platnosti, pokiaľ nie je naprogramovaný elektronicky. Mená, názvy a priestory, do ktorých možno vstupovať, možno nahradiť rovnocennou identifikáciou. 1.2.5.2. S cieľom zabrániť zneužívaniu letiskových identifikačných preukazov sa zavedie systém, ktorý vhodným spôsobom zabezpečí odhalenie pokusov o použitie preukazov, ktoré sa stratili, boli odcudzené alebo neboli vrátené. Po odhalení sa vykonajú príslušné opatrenia. 1.2.6. Požiadavky na povolenie vjazdu vozidla 1.2.6.1. Povolenie vjazdu sa môže vydávať len na základe prevádzkových potrieb. 1.2.6.2. Povolenie vjazdu je určené pre dané vozidlo a obsahuje tieto údaje: a) priestory, na ktoré sa vzťahuje oprávnenie na vstup a b) dátum skončenia platnosti. Na elektronických povoleniach vjazdu nemusia byť vyznačené priestory, do ktorých má vozidlo oprávnenie na vstup, ani dátum skončenia platnosti za predpokladu, že táto informácia sa pred povolením vstupu do vyhradených bezpečnostných priestorov dá elektronicky prečítať a overiť. 1.2.6.3. Elektronické povolenie vjazdu je nainštalované na vozidle spôsobom, ktorý zabezpečuje, aby bolo neprenosné. 1.2.6.4. Povolenie vjazdu je viditeľne vystavené zakaždým, keď sa vozidlo nachádza v letovej časti letiska. 1.2.6.5. Povolenie vjazdu sa bezodkladne vracia vydávajúcemu subjektu: a) na žiadosť vydávajúceho subjektu, alebo b) keď sa už vozidlo nepoužíva na účely vstupu do letovej časti letiska, alebo c) pri skončení platnosti povolenia, pokiaľ platnosť povolenia neskončí automaticky. 1.2.6.6. Strata, krádež alebo nevrátenie povolenia vjazdu sa okamžite oznámi vydávajúcemu subjektu. 1.2.6.7. Po vrátení, skončení platnosti alebo oznámení o strate, krádeži alebo nevrátení sa elektronické povolenie vjazdu okamžite zablokuje. 1.2.6.8. S cieľom zabrániť zneužívaniu povolení vjazdu sa zavedie systém, ktorý vhodným spôsobom zabezpečí odhalenie pokusov o použitie povolení vjazdu, ktoré sa stratili, boli odcudzené alebo neboli vrátené. Po odhalení sa vykonajú príslušné opatrenia. 1.2.6.9. Vozidlá, ktoré sa používajú iba v letovej časti letiska a nemajú povolenie jazdiť na verejných cestách, sa môžu oslobodiť od uplatňovania bodov 1.2.6.2 až 1.2.6.8 za predpokladu, že sú navonok jasne označené ako prevádzkové vozidlá používané na danom letisku. 1.2.7. Sprevádzaný vstup 1.2.7.1. Iní členovia posádky ako tí, ktorí sú držiteľmi platného letiskového identifikačného preukazu, sú sprevádzaní vždy, keď sa nachádzajú v iných vyhradených bezpečnostných priestoroch ako: a) v priestoroch, v ktorých sa môžu nachádzať cestujúci, a b) v priestoroch v bezprostrednej blízkosti lietadla, ktorým prileteli alebo ktorým odletia, a c) v priestoroch určených pre posádky a d) v priestoroch medzi terminálom alebo miestom vstupu a lietadlom, ktorým členovia posádky prileteli alebo odletia. 1.2.7.2. Osoba môže byť výnimočne oslobodená od požiadaviek bodu 1.2.5.1 a povinností, pokiaľ ide o previerky osôb, pod podmienkou, že daná osoba je sprevádzaná vždy, keď sa nachádza vo vyhradených bezpečnostných priestoroch. Osoba môže byť oslobodená od požiadavky byť sprevádzaná, ak preukáže oprávnenie a je držiteľom platného letiskového identifikačného preukazu. 1.2.7.3. Sprievod: a) je držiteľom platného identifikačného preukazu uvedeného v bode 1.2.2.2 písm. c), d) alebo e) a b) má oprávnenie na sprevádzanie vo vyhradených bezpečnostných priestoroch a c) má sprevádzanú osobu alebo osoby pod sústavným priamym dohľadom a d) primeraným spôsobom zabezpečuje, aby osoba alebo osoby, ktoré má sprevádzať, neporušili bezpečnostnú ochranu. 1.2.7.4. Vozidlo možno oslobodiť od požiadaviek bodu 1.2.6 pod podmienkou, že je sprevádzané zakaždým, keď sa nachádza v letovej časti letiska. 1.2.7.5. Keď cestujúci necestuje na základe zmluvy o leteckej doprave, v dôsledku ktorej by mu bol vydaný palubný lístok alebo rovnocenný doklad, člen posádky sprevádzajúci takéhoto cestujúceho môže byť oslobodený od požiadaviek bodu 1.2.7.3 písm. a). 1.2.8. Ďalšie výnimky Ďalšie výnimky podliehajú ustanoveniam stanoveným vo vykonávacom rozhodnutí Komisie C (2015) 8005. 1.3. DETEKČNÁ KONTROLA OSÔB INÝCH, AKO SÚ CESTUJÚCI, A PREDMETOV, KTORÉ MAJÚ PRI SEBE 1.3.1. Detekčná kontrola osôb iných, ako sú cestujúci, a predmetov, ktoré majú pri sebe 1.3.1.1. Detekčná kontrola osôb iných, ako sú cestujúci, sa vykonáva jedným z týchto spôsobov: a) ručnou prehliadkou, b) prechodom cez rámový detektor kovov (WTMD), c) psami na detekciu výbušnín, d) zariadením na stopovú detekciu výbušnín (ETD), e) bezpečnostnými skenermi, ktoré nevyužívajú ionizujúce žiarenie, f) zariadením na stopovú detekciu výbušnín (ETD) kombinovaným s ručným detektorom kovov (HHMD). 1.3.1.2. Pokiaľ ide o detekčnú kontrolu osôb iných, ako sú cestujúci, uplatňujú sa body 4.1.1.3 až 4.1.1.6 a body 4.1.1.10 až 4.1.1.11. 1.3.1.3. Psy na detekciu výbušnín a zariadenia ETD sa môžu používať iba ako doplnkový spôsob detekčnej kontroly osôb iných, ako sú cestujúci, alebo v rámci nepredvídateľného striedania s ručnými prehliadkami, rámovými detektormi kovov alebo bezpečnostnými skenermi. 1.3.1.4. Detekčná kontrola predmetov, ktoré majú pri sebe osoby iné, ako sú cestujúci, sa vykonáva jedným z týchto spôsobov: a) ručnou prehliadkou, b) röntgenovým zariadením, c) zariadením systémov detekcie výbušnín (EDS), d) psami na detekciu výbušnín, e) zariadením na stopovú detekciu výbušnín (ETD). 1.3.1.5. Body 4.1.2.4 až 4.1.2.7 a bod 4.1.2.11 sa uplatňujú na detekčnú kontrolu predmetov, ktoré majú pri sebe osoby iné, ako sú cestujúci. 1.3.1.6. Psy na detekciu výbušnín a zariadenia ETD sa môžu používať iba ako doplnkový spôsob detekčnej kontroly predmetov, ktoré majú pri sebe osoby iné, ako sú cestujúci, alebo v rámci nepredvídateľného striedania s ručnými prehliadkami, röntgenovým zariadením alebo zariadením EDS. 1.3.1.7. V prípade, že sa osoby iné, ako sú cestujúci, a predmety, ktoré majú pri sebe, majú podrobiť náhodnej opakovanej detekčnej kontrole, frekvenciu stanoví príslušný orgán na základe posúdenia rizika. 1.3.1.8. Detekčná kontrola iných osôb, ako sú cestujúci, a predmetov, ktoré majú pri sebe, takisto podlieha doplňujúcim ustanoveniam stanoveným vo vykonávacom rozhodnutí Komisie C(2015) 8005. 1.3.2. Výnimky a osobitné postupy detekčnej kontroly 1.3.2.1. Príslušný orgán môže z objektívnych dôvodov povoliť osobám iným ako cestujúci, aby boli oslobodené od detekčnej kontroly alebo aby sa podrobili osobitným postupom detekčnej kontroly za predpokladu, že ich sprevádza osoba, ktorá má oprávnenie na sprevádzanie v súlade s bodom 1.2.7.3. 1.3.2.2. Osoby iné ako cestujúci, ktoré sa podrobili detekčnej kontrole a ktoré dočasne opustili citlivé časti, môžu byť oslobodené od detekčnej kontroly pri návrate za predpokladu, že boli pod nepretržitým dohľadom oprávnených osôb, postačujúcim na zabezpečenie toho, aby nemohli umiestniť zakázané predmety do týchto citlivých častí. 1.3.2.3. Výnimky a osobitné postupy detekčnej kontroly takisto podliehajú doplňujúcim ustanoveniam stanoveným vo vykonávacom rozhodnutí Komisie C (2015) 8005. 1.4. KONTROLY VOZIDIEL 1.4.1. Vozidlá vstupujúce do citlivých častí 1.4.1.1. Všetky vozidlá sa pred vstupom do citlivých častí kontrolujú. Po kontrole sú chránené pred neoprávnených zásahom dovtedy, kým nevstúpia do citlivých častí. 1.4.1.2. Vodič a ďalší cestujúci vo vozidle nie sú počas kontroly vo vozidle. Vyžaduje sa od nich, aby si svoje osobné veci vybrali z vozidla a vzali so sebou na účely detekčnej kontroly. 1.4.1.3. Vymedzia sa metodické postupy na zabezpečenie náhodnosti výberu priestorov, ktoré sa majú kontrolovať. 1.4.1.4. Vozidlá vstupujúce do citlivých častí takisto podliehajú doplňujúcim ustanoveniam stanoveným vo vykonávacom rozhodnutí Komisie C (2015) 8005. 1.4.2. Vozidlá vstupujúce do vyhradených bezpečnostných priestorov iných ako citlivých častí 1.4.2.1. Vodič a ďalší cestujúci vo vozidle nie sú počas kontroly vo vozidle. Vyžaduje sa od nich, aby si svoje osobné veci vybrali z vozidla a vzali so sebou na účely detekčnej kontroly. 1.4.2.2. Vymedzia sa metodické postupy na zabezpečenie náhodnosti výberu vozidiel a priestorov, ktoré sa majú podrobiť kontrole. 1.4.2.3. Vozidlá vstupujúce do vyhradených bezpečnostných priestorov iných ako citlivých častí takisto podliehajú doplňujúcim ustanoveniam stanoveným vo vykonávacom rozhodnutí Komisie C (2015) 8005. 1.4.3. Metódy kontroly 1.4.3.1. Ručná prehliadka pozostáva z dôkladnej manuálnej kontroly vybraných priestorov vrátane obsahu s cieľom primeraným spôsobom zabezpečiť, aby sa v nich nenachádzali zakázané predmety. 1.4.3.2. Ako doplnkové prostriedky kontroly je možné použiť len tieto metódy: a) psy na detekciu výbušnín a b) zariadenia na stopovú detekciu výbušnín (ETD). 1.4.3.3. Metódy kontroly takisto podliehajú doplňujúcim ustanoveniam stanoveným vo vykonávacom rozhodnutí Komisie C (2015) 8005. 1.4.4. Výnimky a osobitné kontrolné postupy 1.4.4.1. Príslušný orgán môže z objektívnych dôvodov povoliť vozidlám, aby boli oslobodené od kontroly alebo aby sa podrobili osobitným kontrolným postupom za predpokladu, že ich sprevádza osoba, ktorá má oprávnenie na sprevádzanie v súlade s bodom 1.2.7.3. 1.4.4.2. Výnimky a osobitné kontrolné postupy takisto podliehajú doplňujúcim ustanoveniam stanoveným vo vykonávacom rozhodnutí Komisie C (2015) 8005. 1.5. DOHĽAD, HLIADKY A INÉ FYZICKÉ KONTROLY 1.5.1. Dohľad alebo hliadky sa vykonávajú s cieľom monitorovať: a) hranice medzi verejnou časťou letiska, letovou časťou letiska, vyhradenými bezpečnostnými priestormi, citlivými časťami a v prípade potreby demarkačnými priestormi a b) priestory terminálu a priestory v blízkosti terminálu, ktoré sú prístupné verejnosti, vrátane parkovacích plôch a vozoviek a c) viditeľné nosenie a platnosť identifikačných preukazov osôb v iných vyhradených bezpečnostných priestoroch, ako sú priestory, v ktorých sa nachádzajú cestujúci a d) viditeľné nosenie a platnosť povolení vjazdu v letovej časti letiska a e) podanú batožinu, náklad a poštové zásielky, zásoby potrebné počas letu a poštové zásielky a materiály leteckého dopravcu v citlivých častiach, ktoré čakajú na naloženie. 1.5.2. Frekvencia a prostriedky vykonávania dohľadu a hliadok vychádzajú z posúdenia rizika a musí ich schváliť príslušný orgán. Musia zohľadňovať: a) veľkosť letiska vrátane počtu a charakteru činností a b) usporiadanie letiska, najmä vzájomný vzťah medzi priestormi zriadenými na letisku a c) možnosti a obmedzenia prostriedkov na vykonávanie dohľadu a hliadok. Časti posúdenia rizika súvisiace s frekvenciou a prostriedkami na vykonávanie dohľadu a hliadok sa na požiadanie sprístupnia v písomnej podobe na účely monitorovania súladu. 1.5.3. Dohľad a hliadky nedodržiavajú vopred naplánovaný rozvrh. Platnosť identifikačných preukazov sa overuje náhodne. 1.5.4. Zavedú sa opatrenia, ktoré zabraňujú osobám narušovať kontrolné miesta bezpečnostnej ochrany, a ak by k takému narušeniu došlo, okamžite umožnia, aby sa narušenie a jeho dôsledky vyriešili a napravili. 1.6. ZAKÁZANÉ PREDMETY 1.6.1. Osobám, ktoré nie sú cestujúcimi, sa nepovoľuje mať pri sebe vo vyhradených bezpečnostných priestoroch predmety uvedené v dodatku 1-A. 1.6.2. Výnimku z bodu 1.6.1 možno udeliť pod podmienkou, že daná osoba má povolenie vstupovať do vyhradených bezpečnostných priestorov so zakázanými predmetmi s cieľom vykonávať úlohy, ktoré sú nevyhnutné pre prevádzku letiskových zariadení alebo lietadla alebo pre plnenie služobných povinností počas letu. 1.6.3. S cieľom umožniť overenie zhody medzi osobou, ktorá môže mať pri sebe jeden alebo viac predmetov uvedených v dodatku 1-A, a samotným predmetom, ktorý má pri sebe: a) je táto osoba povinná mať povolenie a nosiť ho pri sebe. Toto povolenie je uvedené buď na identifikačnom preukaze, ktorý umožňuje vstup do vyhradených bezpečnostných priestorov, alebo v osobitnom písomnom vyhlásení. V povolení sa uvedie predmet, resp. predmety, ktoré môže mať daná osoba pri sebe, buď ako kategória predmetov, alebo ako konkrétny predmet. Ak je povolenie uvedené na identifikačnom preukaze, musí zodpovedať zásade „informovanie len v prípade potreby“, alebo b) v mieste bezpečnostnej kontroly existuje systém udávajúci, ktoré osoby sú oprávnené mať pri sebe ktorý predmet, resp. predmety, buď ako kategóriu predmetov, alebo konkrétny predmet. 1.6.4. Overenie zhody sa vykoná skôr, ako sa osobe povolí vziať so sebou predmet, resp. predmety do vyhradených bezpečnostných priestorov alebo na palubu lietadla, alebo po výzve osôb vykonávajúcich dohľad alebo hliadky podľa bodu 1.5.1 písm. c). 1.6.5. Predmety uvedené v dodatku 1-A sa môžu vo vyhradených bezpečnostných priestoroch uskladňovať za predpokladu, že sú uložené bezpečne. Predmety uvedené v písm. c), d) a e) dodatku 4-C sa môžu vo vyhradených bezpečnostných priestoroch uskladňovať za predpokladu, že nie sú prístupné pre cestujúcich. DODATOK 1-A OSOBY INÉ, AKO SÚ CESTUJÚCI ZOZNAM ZAKÁZANÝCH PREDMETOV a) palné a strelné zbrane a iné prostriedky na vystrelenie náboja — predmety, ktoré môžu alebo budia dojem, že by mohli spôsobiť vážne zranenie vystrelením náboja, vrátane: — všetkých druhov strelných zbraní, ako sú pištole, revolvery, pušky, brokovnice, — hračkárskych zbraní, replík a napodobenín strelných zbraní, ktoré si možno pomýliť so skutočnými zbraňami, — súčiastok strelných zbraní s výnimkou teleskopických zameriavacích zariadení, — zbraní na stlačený vzduch a CO2, ako sú pištole a pušky, do ktorých sa používajú ako náboje plastové či kovové diabolky či broky, — signálnych pištolí a štartovacích pištolí, — lukov, kuší a šípov, — zbraní vystreľujúcich harpúny a oštepy, — prakov a katapultov; b) omračujúce zariadenia — zariadenia špeciálne vyhotovené na omráčenie alebo znehybnenie vrátane: — zariadení spôsobujúcich šoky, ako sú napríklad omračujúce pištole, tasery a omračujúce obušky, — zariadení na omráčenie zvierat a jatočných pištolí, — ochromujúcich a znehybňujúcich chemických látok, plynov a sprejov, ako sú koreninové spreje, slzný plyn, chemické spreje a spreje na odpudzovanie zvierat; c) výbušniny a zápalné látky a zariadenia — výbušniny a zápalné látky a zariadenia, ktoré môžu, alebo budia dojem, že by mohli, spôsobiť vážne zranenia alebo predstavujú hrozbu pre bezpečnosť lietadla, vrátane: — munície, — výbušných hlavíc, — detonátorov a rozbušiek, — replík alebo napodobenín výbušných zariadení, — mín, granátov a iných vojenských výbušných materiálov, — ohňostrojov a inej pyrotechniky, — dymotvorných nádob a zásobníkov, — dynamitu, pušného prachu a plastických trhavín. d) akýkoľvek iný predmet, ktorý môže spôsobiť vážne zranenie a ktorý sa bežne nepoužíva vo vyhradených bezpečnostných priestoroch, napr. nástroje bojových umení, šable, meče atď. 2. DEMARKAČNÉ PRIESTORY LETÍSK Žiadne ustanovenia v tomto nariadení. 3. BEZPEČNOSTNÁ OCHRANA LIETADLA 3.0. VŠEOBECNÉ USTANOVENIA 3.0.1. Pokiaľ nie je uvedené inak, letecký dopravca zabezpečuje vykonávanie opatrení stanovených v tejto kapitole so zreteľom na jeho lietadlá. 3.0.2. Tretie krajiny, v ktorých sú uplatňované normy bezpečnostnej ochrany uznávané ako rovnocenné spoločným základným normám, pokiaľ ide o bezpečnostnú ochranu lietadiel, sú uvedené v dodatku 3-B. 3.0.3. Lietadlo sa nemusí podrobiť bezpečnostnej kontrole lietadla. Podrobí sa bezpečnostnej prehliadke lietadla v súlade s bodom 3.1. 3.0.4. Prevádzkovateľ letiska na požiadanie oznámi leteckému dopravcovi, či sa jeho lietadlo nachádza v citlivej časti. Ak to nie je jasné, predpokladá sa, že lietadlo sa nachádza v inej ako citlivej časti. 3.0.5. Keď sa priestor už nepovažuje za citlivú časť vzhľadom na zmenu štatútu bezpečnostnej ochrany, letisko následne informuje tých dopravcov, ktorých to ovplyvní. 3.0.6. Odkazy na tretie krajiny v tejto kapitole a v prípade potreby vo vykonávacom nariadení Komisie C(2015) 8005 zahŕňajú iné krajiny a územia, na ktoré sa v súlade s článkom 355 Zmluvy o fungovaní Európskej únie nevzťahuje hlava VI tretej časti uvedenej zmluvy. 3.1. BEZPEČNOSTNÁ PREHLIADKA LIETADLA 3.1.1. Kedy vykonávať bezpečnostnú prehliadku lietadla 3.1.1.1. Lietadlo sa podrobí bezpečnostnej prehliadke lietadla vždy, keď je dôvod domnievať sa, že k nemu môžu mať prístup neoprávnené osoby. 3.1.1.2. Bezpečnostná prehliadka lietadla pozostáva z preskúmania vymedzených priestorov lietadla, ktoré sú stanovené vo vykonávacom rozhodnutí Komisie C (2015) 8005. 3.1.1.3. Lietadlo prilietajúce do citlivej časti z tretej krajiny neuvedenej v dodatku 3-B sa podrobí bezpečnostnej prehliadke lietadla vždy po vystúpení cestujúcich z priestoru, v ktorom sa má prehliadka uskutočniť, a/alebo vyložení nákladného priestoru. 3.1.1.4. Lietadlo prilietajúce z členského štátu, v ktorom sa nachádzalo v tranzite po prílete z tretej krajiny neuvedenej v dodatku 3-B, sa považuje za lietadlo prilietajúce z tretej krajiny. 3.1.1.5. Čas, keď sa má vykonávať bezpečnostná prehliadka lietadla, takisto podlieha doplňujúcim ustanoveniam stanoveným vo vykonávacom rozhodnutí Komisie C(2015) 8005. 3.1.2. Ako vykonávať bezpečnostnú prehliadku lietadla Spôsob, akým sa vykonáva bezpečnostná prehliadka lietadla, podlieha ustanoveniam stanoveným vo vykonávacom rozhodnutí Komisie C(2015) 8005. 3.1.3. Informácie o bezpečnostnej prehliadke lietadla Tieto informácie o bezpečnostnej prehliadke lietadla, ktoré má odletieť, sa zaznamenávajú a uchovávajú na mieste, ktoré sa nenachádza v lietadle, počas trvania letu alebo počas 24 hodín podľa toho, ktorý z týchto časových úsekov trvá dlhšie: a) číslo letu a b) pôvod predchádzajúceho letu. V prípade, že bola vykonaná bezpečnostná prehliadka lietadla, informácie takisto zahŕňajú: c) dátum a čas, kedy bola ukončená bezpečnostná prehliadka lietadla a d) meno a podpis osoby zodpovednej za vykonanie bezpečnostnej prehliadky lietadla. 3.2. OCHRANA LIETADLA 3.2.1. Ochrana lietadla – všeobecne 3.2.1.1. Bez ohľadu na to, kde je lietadlo na letisku zaparkované, každé z jeho vonkajších dverí musia byť chránené pred neoprávneným vstupom prostredníctvom: a) zabezpečenia toho, aby osoby, ktoré sa usilujú o neoprávnený vstup, boli okamžite zastavené, alebo b) zatvorenia jeho vonkajších dverí. V prípade, že sa lietadlo nachádza v citlivej časti, jeho vonkajšie dvere, ktoré nie sú pre osoby prístupné zo zeme, sa považujú za zatvorené, ak boli pomôcky umožňujúce vstup odstránené a umiestnené v dostatočnej vzdialenosti od lietadla s cieľom vhodným spôsobom zabrániť vstupu osôb, alebo c) elektronických prostriedkov, ktoré okamžite odhalia neoprávnený vstup, alebo d) systému vstupu pomocou elektronickej letiskovej identifikačnej karty na všetkých dverách vedúcich priamo na nástupný most/do tunela pre cestujúcich, v blízkosti otvorených dverí do lietadla, ktoré umožňujú vstup iba osobám vyškoleným v súlade s bodom 11.2.3.7. Tieto osoby musia zabezpečiť, aby sa v čase, keď sa dvere používajú, zabránilo neoprávnenému vstupu. 3.2.1.2. Bod 3.2.1.1 sa neuplatňuje na lietadlo zaparkované v hangári, ktorý je uzamknutý alebo inak chránený pred neoprávneným vstupom. 3.2.2. Dodatočná ochrana lietadla so zatvorenými vonkajšími dverami v inej ako citlivej časti 3.2.2.1. Ak sú vonkajšie dvere zatvorené a lietadlo sa nachádza v inej ako citlivej časti, každé vonkajšie dvere takisto: a) majú odstránené pomôcky umožňujúce vstup, alebo b) sú zapečatené, alebo c) sú uzamknuté, alebo d) sú monitorované. Písmeno a) sa neuplatňuje na dvere, ktoré sú osobám prístupné zo zeme. 3.2.2.2. Ak sa odo dverí, ktoré nie sú osobám prístupné zo zeme, odstránia pomôcky umožňujúce vstup, umiestnia sa dostatočne ďaleko od lietadla, aby sa vhodným spôsobom zabránilo vstupu. 3.2.2.3. Ak sú vonkajšie dvere uzamknuté, ich odomknutie sa umožní len osobám, v prípade ktorých si to vyžadujú prevádzkové potreby. 3.2.2.4. Ak sa vonkajšie dvere monitorujú, toto monitorovanie zabezpečuje, že sa okamžite zistí neoprávnený vstup do lietadla. 3.2.2.5. Ochrana lietadla so zatvorenými vonkajšími dverami v inej ako citlivej časti podlieha doplňujúcim ustanoveniam stanoveným vo vykonávacom rozhodnutí Komisie C(2015) 8005. DODATOK 3-A BEZPEČNOSTNÁ PREHLIADKA LIETADLA Podrobné ustanovenia, pokiaľ ide o bezpečnostnú prehliadku lietadla, sú uvedené vo vykonávacom rozhodnutí Komisie C(2015) 8005. DODATOK 3-B BEZPEČNOSTNÁ OCHRANA LIETADLA TRETIE KRAJINY, AKO AJ ZÁMORSKÉ KRAJINY A ÚZEMIA, NA KTORÉ SA V SÚLADE S ČLÁNKOM 355 ZMLUVY O FUNGOVANÍ EURÓPSKEJ ÚNIE NEVZŤAHUJE HLAVA VI TRETEJ ČASTI UVEDENEJ ZMLUVY, KTORÉ SÚ UZNANÉ ZA KRAJINY UPLATŇUJÚCE NORMY BEZPEČNOSTNEJ OCHRANY ROVNOCENNÉ SO SPOLOČNÝMI ZÁKLADNÝMI NORMAMI Vzhľadom na bezpečnostnú ochranu lietadla sa za krajiny uplatňujúce normy bezpečnostnej ochrany rovnocenné so spoločnými základnými normami uznávajú tieto tretie krajiny, ako aj iné krajiny a územia, na ktoré sa v súlade s článkom 355 Zmluvy o fungovaní Európskej únie nevzťahuje hlava VI tretej časti uvedenej zmluvy: Spojené štáty americké Faerské ostrovy, pokiaľ ide o letisko Vagar Grónsko, pokiaľ ide o letisko Kangerlussuaq Guernsey Jersey Isle of Man V prípade, že Komisia získa informácie, podľa ktorých normy bezpečnostnej ochrany uplatňované príslušnou treťou alebo inou krajinou, prípadne iným príslušným územím, ktoré majú výrazný vplyv na celkovú úroveň bezpečnostnej ochrany letectva v Únii, prestali byť rovnocenné so spoločnými základnými normami bezpečnostnej ochrany letectva Únie, bezodkladne o tejto skutočnosti informuje príslušné orgány členských štátov. V prípade, že Komisia získa dôveryhodné informácie o opatreniach (vrátane kompenzačných opatrení), ktorými sa potvrdí, že došlo k obnoveniu rovnocennosti relevantných noriem bezpečnostnej ochrany letectva uplatňovaných príslušnou treťou alebo inou krajinou, prípadne príslušným územím, bezodkladne o tejto skutočnosti informuje príslušné orgány členských štátov. 4. CESTUJÚCI A PRÍRUČNÁ BATOŽINA 4.0. VŠEOBECNÉ USTANOVENIA 4.0.1. Pokiaľ nie je uvedené inak, orgán, prevádzkovateľ letiska, letecký dopravca alebo subjekt zodpovedný v súlade s vnútroštátnym programom bezpečnostnej ochrany civilného letectva, ako sa uvádza v článku 10 nariadenia (ES) č. 300/2008, zabezpečí vykonávanie opatrení stanovených v tejto kapitole. 4.0.2. Tretie krajiny, v ktorých sú uplatňované normy bezpečnostnej ochrany uznávané ako rovnocenné spoločným základným normám, pokiaľ ide o cestujúcich a príručnú batožinu, sú uvedené v dodatku 4-B. 4.0.3. Cestujúci a príručná batožina prilietajúci z členského štátu, v ktorom sa lietadlo nachádzalo v tranzite po prílete z tretej krajiny neuvedenej v dodatku 4-B, sa považujú za cestujúcich a príručnú batožinu prilietajúcich z tretej krajiny, pokiaľ sa nepotvrdí, že sa títo cestujúci a ich príručná batožina podrobili detekčnej kontrole v danom členskom štáte. 4.0.4. Na účely tejto prílohy: a) „tekutiny, aerosóly a gély“ (LAG) zahŕňajú pasty, krémy, zmesi tekutiny a pevnej látky a obsah nádob pod tlakom, ako sú napríklad zubná pasta, gél na vlasy, nápoje, polievky, sirupy, voňavka, pena na holenie a iné predmety podobnej konzistencie, b) „dokázateľne neporušená bezpečnostná taška“ (STEB) je taška, ktorá je v súlade s odporúčanými usmerneniami o bezpečnostnej kontrole, ktoré vydala Medzinárodná organizácia civilného letectva (ICAO), c) „zariadenie systému detekcie tekutých výbušnín“ je druh zariadenia schopný odhaliť nebezpečné materiály, ktorý vyhovuje ustanoveniam bodu 12.7 prílohy k vykonávaciemu rozhodnutiu Komisie C(2015) 8005. 4.0.5. Odkazy na tretie krajiny v tejto kapitole a v prípade potreby vo vykonávacom nariadení Komisie C(2015) 8005 zahŕňajú iné krajiny a územia, na ktoré sa v súlade s článkom 355 Zmluvy o fungovaní Európskej únie nevzťahuje hlava VI tretej časti uvedenej zmluvy. 4.1. DETEKČNÁ KONTROLA CESTUJÚCICH A PRÍRUČNEJ BATOŽINY 4.1.1. Detekčná kontrola 4.1.1.1. Pred detekčnou kontrolou sa musia vyzliecť kabáty a bundy, ktoré sa podrobia detekčnej kontrole ako príručná batožina. Pracovník detekčnej kontroly môže v prípade potreby požadovať od cestujúceho, aby sa podrobil ďalšej prehliadke. 4.1.1.2. Detekčná kontrola cestujúcich sa vykonáva aspoň jednou z týchto metód: a) ručnou prehliadkou, b) prechodom cez rámový detektor kovov (WTMD), c) psami na detekciu výbušnín, d) zariadením na stopovú detekciu výbušnín (ETD), e) bezpečnostnými skenermi, ktoré nevyužívajú ionizujúce žiarenie, f) zariadením ETD kombinovaným s ručným detektorom kovov (HHMD). V prípade, že pracovník detekčnej kontroly nedokáže určiť, či cestujúci nemá pri sebe zakázané predmety, cestujúcemu sa zamietne vstup do vyhradených bezpečnostných priestorov alebo sa znovu podrobí detekčnej kontrole ku spokojnosti pracovníka detekčnej kontroly. 4.1.1.3. Ak sa uplatňuje ručná prehliadka, vykonáva sa s cieľom primerane zaistiť, aby osoba nemala pri sebe zakázané predmety. 4.1.1.4. Ak sa spustí výstražné zariadenie WTMD, zistí sa dôvod jeho spustenia. 4.1.1.5. Ručný detektor kovov (HHMD) sa môže používať len ako doplnkový prostriedok detekčnej kontroly. Nemožno ním nahradiť ručnú prehliadku. 4.1.1.6. V prípade, že je povolené prepravovať na palube lietadla živé zviera, podrobí sa detekčnej kontrole buď ako cestujúci, alebo ako príručná batožina. 4.1.1.7. Príslušný orgán môže stanoviť kategórie cestujúcich, ktoré sa z objektívnych dôvodov podrobujú zvláštnym detekčným postupom alebo majú výnimky z detekčnej kontroly. O stanovených kategóriách informuje Komisiu. 4.1.1.8. Detekčná kontrola cestujúcich takisto podlieha doplňujúcim ustanoveniam stanoveným vo vykonávacom rozhodnutí Komisie C (2015) 8005. 4.1.1.9. Psy na detekciu výbušnín a zariadenie ETD možno využívať iba ako doplnkové prostriedky detekčnej kontroly. 4.1.1.10. Keď sa na detekčnú kontrolu cestujúcich používa bezpečnostný skener spolu s kontrolórom podľa vymedzenia v druhom odseku bodu 12.11.1, musia byť splnené tieto minimálne podmienky: a) bezpečnostné skenery nesmú ukladať zobrazenia, uchovávať ich, kopírovať, tlačiť ani ich spätne vyhľadať. Každé zobrazenie vytvorené počas detekčnej kontroly však možno uchovať po celý čas, ktorý kontrolór potrebuje na jeho analýzu, a hneď po skončení detekčnej kontroly cestujúceho sa vymaže. Akýkoľvek neoprávnený prístup k zobrazeniam a ich používanie sú zakázané a musí sa im predchádzať, b) kontrolór analyzujúci zobrazenia sa musí nachádzať v oddelenom priestore, aby nemohol vidieť cestujúceho, ktorý sa podrobuje detekčnej kontrole, c) v oddelenom priestore, v ktorom sa analyzuje zobrazenie, sa nepovoľuje žiadne technické zariadenie schopné ukladať, kopírovať alebo odfotografovať či inak zaznamenať zobrazenia, d) zobrazenie nesmie byť prepojené so žiadnymi údajmi týkajúcimi sa osoby, ktorá prechádza detekčnou kontrolou, a totožnosť tejto osoby musí ostať anonymná, e) cestujúci môže požadovať, aby si mohol vybrať, či kontrolór, ktorý analyzuje zobrazenie jeho tela, má byť muž alebo žena, f) zobrazenie musí byť rozmazané alebo nezreteľné, aby sa zabránilo identifikácii tváre cestujúceho. Písmená a) a d) sa uplatňujú aj na bezpečnostné skenery vybavené automatickou detekciou hrozieb. Cestujúci majú možnosť nepodrobiť sa kontrole bezpečnostným skenerom. V takom prípade sa detekčná kontrola cestujúcich uskutočňuje alternatívnou metódou detekčnej kontroly, ktorá zahŕňa aspoň ručnú prehliadku v súlade s dodatkom 4-A k vykonávaciemu rozhodnutiu Komisie C(2015) 8005. Ak sa spustí výstražné zariadenie bezpečnostného skenera, musí sa zistiť dôvod jeho spustenia. Pred uskutočnením detekčnej kontroly bezpečnostným skenerom cestujúci musí byť informovaný o použitej technológii, podmienkach súvisiacich s jej použitím a o možnosti nepodrobiť sa kontrole bezpečnostným skenerom. 4.1.1.11. Zariadenie na stopovú detekciu výbušnín (ETD) v kombinácii s ručným detektorom kovov (HHMD) sa môže použiť iba v prípadoch, keď pracovník poverený kontrolou považuje ručnú prehliadku danej časti uvedenej osoby za neúčinnú a/alebo nežiaducu. 4.1.2. Detekčná kontrola príručnej batožiny 4.1.2.1. Pred detekčnou kontrolou sa musia prenosné počítače a iné veľké elektrické spotrebiče vybrať z príručnej batožiny a podrobiť samostatnej detekčnej kontrole, pokiaľ sa príručná batožina nemá podrobiť detekčnej kontrole s použitím zariadenia systémov detekcie výbušnín (EDS) spĺňajúceho normu C2 alebo vyššiu. 4.1.2.2. Príslušný subjekt na všetkých letiskách podrobuje po vstupe do vyhradených bezpečnostných priestorov detekčnej kontrole aspoň tekutiny, aerosóly a gély nadobudnuté v priestoroch letiska alebo na palube lietadla, ktoré sú zapečatené v dokázateľne neporušených bezpečnostných taškách, a v ktorých sa nachádza dostatočný viditeľný dôkaz o zakúpení v prevádzkových priestoroch letiska alebo na palube lietadla, ako aj tekutiny, aerosóly a gély používané počas letu zo zdravotných dôvodov alebo z dôvodu osobitných požiadaviek na stravovanie vrátane dojčenskej výživy. Pred detekčnou kontrolou treba tekutiny, aerosóly a gély vybrať z príručnej batožiny a podrobiť samostatnej detekčnej kontrole oddelene od ostatných kusov príručnej batožiny, pokiaľ zariadenie používané na detekčnú kontrolu príručnej batožiny nedokáže skontrolovať aj viaceré uzavreté nádoby s tekutinami, aerosólmi a gélmi uložené v batožine. V prípade, že sa tekutiny, aerosóly a gély z príručnej batožiny vyberú, cestujúci predloží: a) všetky tekutiny, aerosóly a gély v samostatných nádobách s objemom maximálne 100 mililitrov alebo s ekvivalentným objemom, ktoré sú umiestnené v jednej priehľadnej plastovej taške s maximálnym objemom 1 liter, ktorá sa dá opätovne zatvoriť, pričom obsah tejto plastovej tašky sa do nej bez problémov zmestí a taška je úplne zatvorená a b) ostatné tekutiny, aerosóly a gély, ako aj dokázateľne neporušené bezpečnostné tašky, v ktorých sú tekutiny, aerosóly a gély. Príslušné orgány, letecké spoločnosti a letiská poskytnú cestujúcim primerané informácie týkajúce sa detekčnej kontroly tekutín, aerosólov a gélov vykonávanej na letiskách. 4.1.2.3. Detekčná kontrola príručnej batožiny sa vykonáva aspoň jednou z týchto metód: a) ručnou prehliadkou; b) röntgenovým zariadením, c) zariadením systémov detekcie výbušnín (EDS), d) psami na detekciu výbušnín v kombinácii s metódou uvedenou v písmene a), e) zariadením ETD. V prípade, že pracovník detekčnej kontroly nedokáže určiť, či sa v príručnej batožine nenachádzajú zakázané predmety, batožina sa zamietne alebo sa znovu podrobí detekčnej kontrole k spokojnosti pracovníka detekčnej kontroly. 4.1.2.4. Ručná prehliadka príručnej batožiny pozostáva z dôkladnej manuálnej kontroly batožiny vrátane jej obsahu s cieľom primeraným spôsobom zabezpečiť, aby sa v nej nenachádzali zakázané predmety. 4.1.2.5. V prípade, že sa používa röntgenové zariadenie alebo zariadenie EDS, pracovník detekčnej kontroly prezerá každé zobrazenie alebo sa toto zobrazenie analyzuje softvérom automatického vyhodnocovania (ACS). 4.1.2.6. V prípade, že sa používa röntgenové zariadenie alebo zariadenie EDS, všetky prípady spustenia výstražného zariadenia sa musia vyriešiť k spokojnosti pracovníka detekčnej kontroly s cieľom primerane zabezpečiť, aby do vyhradených bezpečnostných priestorov alebo na palubu lietadla neboli prinesené žiadne zakázané predmety. 4.1.2.7. V prípade, že sa používa röntgenové zariadenie alebo zariadenie EDS, každý predmet, ktorého hustota zhorší schopnosť pracovníka detekčnej kontroly analyzovať obsah príručnej batožiny, sa vyloží z batožiny. Batožina sa opätovne podrobí detekčnej kontrole a predmet sa podrobí detekčnej kontrole osobitne ako príručná batožina. 4.1.2.8. Každý kus batožiny, o ktorom sa zistí, že obsahuje veľký elektrický spotrebič, sa po vybratí spotrebiča znovu podrobí detekčnej kontrole a elektrický spotrebič sa podrobí samostatnej detekčnej kontrole, pokiaľ príručná batožina nebola podrobená detekčnej kontrole s použitím zariadenia EDS spĺňajúceho normu C2 alebo vyššiu. 4.1.2.9. Psy na detekciu výbušnín a zariadenie na stopovú detekciu výbušnín (ETD) sa môžu používať iba ako doplnkové prostriedky detekčnej kontroly. 4.1.2.10. Príslušný orgán môže stanoviť kategórie príručnej batožiny, ktoré sa z objektívnych dôvodov podrobujú zvláštnym detekčným postupom alebo majú výnimky z detekčnej kontroly. O stanovených kategóriách informuje Komisiu. 4.1.2.11. Osoby vykonávajúce detekčnú kontrolu príručnej batožiny prostredníctvom röntgenového zariadenia alebo zariadenia EDS za bežných okolností prezerajú zobrazenia bez prerušenia maximálne 20 minút. Po týchto blokoch prezerania zobrazení pracovník detekčnej kontroly neprezerá zobrazenia minimálne 10 minút. Táto požiadavka sa uplatňuje len vtedy, ak je k dispozícii nepretržitá séria zobrazení na prezeranie. Za pracovníkov detekčnej kontroly prezerajúcich príručnú batožinu je zodpovedný supervízor, aby sa zaručilo optimálne zloženie tímu, kvalita práce, odborná príprava, podpora a hodnotenie. 4.1.2.12. Detekčná kontrola príručnej batožiny takisto podlieha doplňujúcim ustanoveniam stanoveným vo vykonávacom rozhodnutí Komisie C (2015) 8005. 4.1.3. Detekčná kontrola tekutín, aerosólov a gélov 4.1.3.1. Tekutiny, aerosóly a gély, ktoré majú cestujúci pri sebe, možno oslobodiť od detekčnej kontroly prostredníctvom zariadenia systému detekcie tekutých výbušnín po vstupe do vyhradených bezpečnostných priestorov, v týchto prípadoch: a) ak sú v samostatných nádobách s objemom maximálne 100 mililitrov alebo s ekvivalentným objemom, ktoré sú umiestnené v priehľadnej plastovej taške s objemom maximálne 1 liter, ktorá sa dá opätovne zatvoriť, pričom obsah tejto plastovej tašky sa do nej bez problémov zmestí a taška je úplne zatvorená, b) ak sú zapečatené v osobitných dokázateľne neporušených bezpečnostných taškách po zakúpení v prevádzkových priestoroch letiska, c) ak tekutiny, aerosóly a gély v osobitných dokázateľne neporušených bezpečnostných taškách pochádzajú z iného letiska EÚ alebo z paluby lietadla leteckého dopravcu EÚ a pred opustením vyhradených bezpečnostných priestorov letiska boli opätovne zapečatené v osobitne určených dokázateľne neporušených bezpečnostných taškách, d) ak sa tekutiny, aerosóly a gély podrobili detekčnej kontrole prostredníctvom zariadenia systému detekcie tekutých výbušnín v letových priestoroch letiska, a potom boli zapečatené v osobitných dokázateľne neporušených bezpečnostných taškách. Výnimky uvedené v písmenách c) a d) prestanú platiť 31. decembra 2015. 4.1.3.2. Osobitné dokázateľne neporušené bezpečnostné tašky uvedené v písmenách b) až d) bodu 4.1.3.1: a) sú zreteľne identifikovateľné ako dokázateľne neporušené bezpečnostné tašky daného letiska a b) majú vnútri viditeľný dôkaz o zakúpení alebo o opätovnom zapečatení na danom letisku počas predchádzajúcich troch hodín a c) podliehajú doplňujúcim ustanoveniam stanoveným vo vykonávacom rozhodnutí Komisie C(2015) 8005. 4.1.3.3. Detekčná kontrola tekutín, aerosólov a gélov takisto podlieha doplňujúcim ustanoveniam stanoveným vo vykonávacom rozhodnutí Komisie C (2015) 8005. 4.2. OCHRANA CESTUJÚCICH A PRÍRUČNEJ BATOŽINY Ochrana cestujúcich a príručnej batožiny podlieha ustanoveniam stanoveným vo vykonávacom rozhodnutí Komisie C(2015) 8005. 4.3. POTENCIÁLNE NEBEZPEČNÍ CESTUJÚCI 4.3.1. Príslušný orgán vopred písomne oznámi leteckému dopravcovi, kedy plánuje prepravovať potenciálne nebezpečného cestujúceho na palube jeho lietadla. 4.3.2. Oznámenie obsahuje tieto údaje: a) totožnosť a pohlavie osoby a b) dôvod prepravy a c) meno a funkciu sprevádzajúcej osoby (osôb), ak je (sú) poskytnutá(-é), a d) posúdenie rizika príslušnými orgánmi vrátane dôvodov na pridelenie alebo nepridelenie sprievodu a e) v prípade potreby určenie čísla sedadla vopred; a f) charakter cestovných dokladov, ktoré sú k dispozícii. Letecký dopravca dá tieto informácie k dispozícii veliacemu pilotovi pred nástupom cestujúcich do lietadla. 4.3.3. Príslušný orgán zabezpečí, aby mali osoby vo väzbe neustály sprievod. 4.4. ZAKÁZANÉ PREDMETY 4.4.1. Cestujúcim sa nepovoľuje mať pri sebe vo vyhradených bezpečnostných priestoroch alebo na palube lietadla predmety uvedené v dodatku 4-C. 4.4.2. Výnimku z bodu 4.4.1. možno udeliť pod podmienkou, že: a) príslušný orgán súhlasil s tým, že cestujúci bude mať pri sebe tento predmet a b) letecký dopravca bol informovaný o takomto cestujúcom a o predmete, ktorý má pri sebe, pred nástupom cestujúcich do lietadla a c) dodržiavajú sa platné bezpečnostné predpisy. Tieto predmety sa potom uvedú do bezpečného stavu na palube lietadla. 4.4.3. Letecký dopravca zabezpečí, aby boli cestujúci pred absolvovaním kontroly batožiny informovaní o zakázaných predmetoch uvedených v dodatku 4-C. DODATOK 4-A POŽIADAVKY NA RUČNÚ PREHLIADKU Podrobné ustanovenia, pokiaľ ide o ručnú prehliadku, sú uvedené vo vykonávacom rozhodnutí Komisie C(2015) 8005. DODATOK 4-B CESTUJÚCI A PRÍRUČNÁ BATOŽINA TRETIE KRAJINY, AKO AJ INÉ KRAJINY A ÚZEMIA, NA KTORÉ SA V SÚLADE S ČLÁNKOM 355 ZMLUVY O FUNGOVANÍ EURÓPSKEJ ÚNIE NEVZŤAHUJE HLAVA VI TRETEJ ČASTI UVEDENEJ ZMLUVY, KTORÉ SÚ UZNANÉ ZA KRAJINY UPLATŇUJÚCE NORMY BEZPEČNOSTNEJ OCHRANY ROVNOCENNÉ SO SPOLOČNÝMI ZÁKLADNÝMI NORMAMI V prípade cestujúcich a príručnej batožiny sa za krajiny uplatňujúce normy bezpečnostnej ochrany rovnocenné so spoločnými základnými normami uznávajú tieto tretie krajiny, ako aj iné krajiny a územia, na ktoré sa v súlade s článkom 355 Zmluvy o fungovaní Európskej únie nevzťahuje hlava VI tretej časti uvedenej zmluvy. Spojené štáty americké Faerské ostrovy, pokiaľ ide o letisko Vagar Grónsko, pokiaľ ide o letisko Kangerlussuaq Guernsey Jersey Isle of Man V prípade, že Komisia získa informácie, podľa ktorých normy bezpečnostnej ochrany uplatňované príslušnou treťou alebo inou krajinou, prípadne iným príslušným územím, ktoré majú výrazný vplyv na celkovú úroveň bezpečnostnej ochrany letectva v Únii, prestali byť rovnocenné so spoločnými základnými normami bezpečnostnej ochrany letectva Únie, bezodkladne o tejto skutočnosti informuje príslušné orgány členských štátov. V prípade, že Komisia získa dôveryhodné informácie o opatreniach (vrátane kompenzačných opatrení), ktorými sa potvrdí, že došlo k obnoveniu rovnocennosti relevantných noriem bezpečnostnej ochrany letectva uplatňovaných príslušnou treťou alebo inou krajinou, prípadne príslušným územím, bezodkladne o tejto skutočnosti informuje príslušné orgány členských štátov. DODATOK 4-C CESTUJÚCI A PRÍRUČNÁ BATOŽINA ZOZNAM ZAKÁZANÝCH PREDMETOV Bez toho, aby boli dotknuté uplatniteľné bezpečnostné predpisy, cestujúcim sa nepovoľuje mať pri sebe vo vyhradených bezpečnostných priestoroch a na palube lietadla tieto predmety: a) palné a strelné zbrane a iné prostriedky na vystrelenie náboja – predmety, ktoré môžu alebo budia dojem, že by mohli spôsobiť vážne zranenie vystrelením náboja, vrátane: — všetkých druhov strelných zbraní, ako sú pištole, revolvery, pušky, brokovnice, — hračkárskych zbraní, replík a napodobenín strelných zbraní, ktoré si možno pomýliť so skutočnými zbraňami, — súčiastok strelných zbraní s výnimkou teleskopických zameriavacích zariadení, — zbraní na stlačený vzduch a CO2, ako sú pištole a pušky, do ktorých sa používajú ako náboje plastové či kovové diabolky či broky, — signálnych pištolí a štartovacích pištolí, — lukov, kuší a šípov, — zbraní vystreľujúcich harpúny a oštepy, — prakov a katapultov, b) omračujúce zariadenia – zariadenia špeciálne vyhotovené na omráčenie alebo znehybnenie vrátane: — zariadení spôsobujúcich šoky, ako sú napríklad omračujúce pištole, tasery a omračujúce obušky, — zariadení na omráčenie zvierat a jatočných pištolí, — ochromujúcich a znehybňujúcich chemických látok, plynov a sprejov, ako sú koreninové spreje, slzný plyn, chemické spreje a spreje na odpudzovanie zvierat, c) predmety s ostrým hrotom alebo ostrou hranou – predmety s ostrým hrotom alebo ostrou hranou, ktoré môžu spôsobiť vážne zranenie, vrátane: — predmetov určených na sekanie, ako sú napríklad sekery, sekerky a sekáčiky, — nástrojov na drvenie a sekanie ľadu, — žiletiek, — orezávacích nožov, — nožov s čepeľou dlhšou ako 6 cm, — nožníc s ostrím dlhším ako 6 cm meraným od čapu, — nástrojov bojových umení s hrotom alebo ostrím, — mečov a šablí, d) pracovné nástroje – nástroje, ktoré môžu spôsobiť vážne zranenie alebo môžu byť použité na ohrozenie bezpečnosti lietadla, vrátane: — sochorov, — vrtákov a vŕtacích koruniek vrátane prenosných vŕtačiek na batérie, — nástrojov s ostrím alebo vretenom dlhším ako 6 cm, ktoré sa môžu použiť ako zbraň, ako sú skrutkovače a dláta, — píl vrátane prenosných píl na batérie, — spájkovacích lámp, — svorkovačiek a klincovačiek, e) tupé nástroje – predmety, ktoré môžu pri údere spôsobiť vážne zranenie, vrátane: — bejzbalových a softbalových pálok, — palíc a obuškov, ako sú napríklad kyjaky, obušky s olovenou hlavicou a policajné obušky, — nástrojov bojových umení, f) výbušniny a zápalné látky a zariadenia – výbušniny a zápalné látky a zariadenia, ktoré môžu, alebo budia dojem, že by mohli, spôsobiť vážne zranenia alebo predstavujú hrozbu pre bezpečnosť lietadla, vrátane: — munície, — výbušných hlavíc, — detonátorov a rozbušiek, — replík alebo napodobenín výbušných zariadení, — mín, granátov a iných vojenských výbušných materiálov, — ohňostrojov a inej pyrotechniky, — dymotvorných nádob a zásobníkov, — dynamitu, pušného prachu a plastických trhavín. 5. PODANÁ BATOŽINA 5.0. VŠEOBECNÉ USTANOVENIA 5.0.1. Pokiaľ nie je uvedené inak, orgán, prevádzkovateľ letiska, letecký dopravca alebo subjekt zodpovedný v súlade s vnútroštátnym programom bezpečnostnej ochrany civilného letectva, ako sa uvádza v článku 10 nariadenia (ES) č. 300/2008, zabezpečí vykonávanie opatrení stanovených v tejto kapitole. 5.0.2. Tretie krajiny, v ktorých sú uplatňované normy bezpečnostnej ochrany uznávané ako rovnocenné spoločným základným normám, pokiaľ ide o podanú batožinu, sú uvedené v dodatku 5-A. 5.0.3. Podaná batožina prilietajúca z členského štátu, v ktorom sa lietadlo nachádzalo v tranzite po prílete z tretej krajiny neuvedenej v dodatku 5-A, sa považuje za podanú batožinu prilietajúcu z tretej krajiny, pokiaľ sa nepotvrdí, že táto podaná batožina sa podrobila detekčnej kontrole v danom členskom štáte. 5.0.4. Na účel tejto kapitoly „zabezpečená batožina“ znamená detekčne skontrolovanú a podanú batožinu pripravenú na odlet, fyzicky chránenú s cieľom zabrániť tomu, aby sa do nej umiestňovali akékoľvek predmety. 5.0.5. Odkazy na tretie krajiny v tejto kapitole a v prípade potreby vo vykonávacom nariadení Komisie C(2015) 8005 zahŕňajú iné krajiny a územia, na ktoré sa v súlade s článkom 355 Zmluvy o fungovaní Európskej únie nevzťahuje hlava VI tretej časti uvedenej zmluvy. 5.1. DETEKČNÁ KONTROLA PODANEJ BATOŽINY 5.1.1. Na detekčnú kontrolu podanej batožiny sa použijú tieto metódy, a to samostatne alebo v kombinácii: a) ručnou prehliadkou; alebo b) röntgenovým zariadením, alebo c) zariadením systémov detekcie výbušnín (EDS), alebo d) zariadením na stopovú detekciu výbušnín (ETD), alebo e) psami na detekciu výbušnín, V prípade, že pracovník detekčnej kontroly nedokáže určiť, či sa v podanej batožine nenachádzajú zakázané predmety, batožina sa zamietne alebo sa znovu podrobí detekčnej kontrole k spokojnosti pracovníka detekčnej kontroly. 5.1.2. Ručná prehliadka pozostáva z dôkladnej manuálnej kontroly batožiny vrátane jej obsahu s cieľom primeraným spôsobom zabezpečiť, aby sa v nej nenachádzali zakázané predmety. 5.1.3. V prípade, že sa používa röntgenové zariadenie alebo zariadenie EDS, každý predmet, ktorého hustota zhorší schopnosť pracovníka detekčnej kontroly analyzovať obsah batožiny, spôsobí, že na detekčnú kontrolu batožiny sa použije iný prostriedok. 5.1.4. Detekčná kontrola pomocou zariadenia na stopovú detekciu výbušnín (ETD) pozostáva z analýzy vzoriek odobratých z vnútrajška aj z vonkajška batožiny a z jej obsahu. Obsah sa môže podrobiť aj ručnej prehliadke. 5.1.5. Príslušný orgán môže stanoviť kategórie podanej batožiny, ktoré sa z objektívnych dôvodov podrobujú zvláštnym detekčným postupom alebo majú výnimky z detekčnej kontroly. O stanovených kategóriách informuje Komisiu. 5.1.6. Detekčná kontrola podanej batožiny takisto podlieha doplňujúcim ustanoveniam stanoveným vo vykonávacom rozhodnutí Komisie C (2015) 8005. 5.1.7. Osoby vykonávajúce detekčnú kontrolu podanej batožiny prostredníctvom röntgenového zariadenia alebo zariadenia EDS za bežných okolností prezerajú zobrazenia bez prerušenia maximálne 20 minút. Po týchto blokoch prezerania zobrazení pracovník detekčnej kontroly neprezerá zobrazenia minimálne 10 minút. Táto požiadavka sa uplatňuje len vtedy, ak je k dispozícii nepretržitá séria zobrazení na prezeranie. Za pracovníkov detekčnej kontroly prezerajúcich podanú batožinu je zodpovedný supervízor, aby sa zaručilo optimálne zloženie tímu, kvalita práce, odborná príprava, podpora a hodnotenie. 5.2. OCHRANA PODANEJ BATOŽINY 5.2.1. Cestujúcim sa nesmie umožniť prístup k podanej batožine, ktorá prešla detekčnou kontrolou, pokiaľ to nie je ich vlastná batožina a pokiaľ nie sú pod neustálym dozorom, aby sa zabezpečilo, že: a) žiadne zakázané predmety uvedené v dodatku 5-B sa nedostanú do podanej batožiny alebo b) žiadne zakázané predmety uvedené v dodatku 4-C sa neprenesú z podanej batožiny do vyhradených bezpečnostných priestorov alebo na palubu lietadla. 5.2.2. Podaná batožina, ktorá nebola chránená pred neoprávneným zásahom, sa znovu podrobí detekčnej kontrole. 5.2.3. Ochrana podanej batožiny takisto podlieha doplňujúcim ustanoveniam stanoveným vo vykonávacom rozhodnutí Komisie C(2015) 8005. 5.3. OVERENIE ZHODY BATOŽINY S CESTUJÚCIM 5.3.1. Identifikácia podanej batožiny 5.3.1.1. Letecký dopravca počas procesu nástupu do lietadla zabezpečí, aby sa cestujúci preukázal platným palubným lístkom alebo jeho ekvivalentom zodpovedajúcim podanej batožine, ktorá bola na let prihlásená. 5.3.1.2. Letecký dopravca zabezpečí, aby bol zavedený postup na identifikáciu podanej batožiny cestujúcich, ktorí nenastúpili na palubu lietadla alebo opustili lietadlo pred odletom. 5.3.1.3. V prípade, že sa cestujúci nenachádza na palube lietadla, podaná batožina zodpovedajúca jeho palubnému lístku alebo jeho ekvivalentu sa považuje za nesprevádzanú. 5.3.1.4. Letecký dopravca zabezpečí, aby bol každý kus nesprevádzanej podanej batožiny jednoznačne identifikovateľný ako batožina, ktorú je povolené prepravovať letecky. 5.3.2. Faktory, ktoré cestujúci nemôže ovplyvniť 5.3.2.1. Pred naložením batožiny do lietadla sa zaznamená dôvod, prečo sa batožina stala nesprevádzanou batožinou, pokiaľ sa neuplatňujú kontroly bezpečnostnej ochrany uvedené v bode 5.3.3. 5.3.2.2. Podrobné doplňujúce ustanovenia, pokiaľ ide o faktory, ktoré cestujúci nemôže ovplyvniť, sú stanovené vo vykonávacom rozhodnutí Komisie C(2015) 8005. 5.3.3. Príslušné kontroly bezpečnostnej ochrany nesprevádzanej podanej batožiny 5.3.3.1. Nesprevádzaná podaná batožina, na ktorú sa nevzťahuje bod 5.3.2, sa podrobí detekčnej kontrole jednou z metód stanovených v bode 5.1.1 a v prípade potreby sa uplatnia aj doplňujúce požiadavky stanovené vo vykonávacom rozhodnutí Komisie C(2015) 8005. 5.3.3.2. Podaná batožina, ktorá sa stane nesprevádzanou batožinou v dôsledku iných faktorov, ako sú faktory uvedené v bode 5.3.2.2, sa musí vyložiť z lietadla a pred opätovným naložením podrobiť detekčnej kontrole. 5.3.3.3. Podrobné doplňujúce ustanovenia, pokiaľ ide o príslušné kontroly bezpečnostnej ochrany nesprevádzanej podanej batožiny, sú stanovené vo vykonávacom rozhodnutí Komisie C(2015) 8005. 5.4. ZAKÁZANÉ PREDMETY 5.4.1. Cestujúcim sa nepovoľuje, aby vo svojej podanej batožine prepravovali predmety uvedené v dodatku 5-B. 5.4.2. Výnimku z bodu 5.4.1. možno udeliť pod podmienkou, že: a) príslušný orgán sa riadi vnútroštátnymi predpismi, ktorými sa vydáva súhlas s prepravou daného predmetu a b) dodržiavajú sa platné bezpečnostné predpisy. 5.4.3. Cestujúci sú informovaní o zakázaných predmetoch uvedených v dodatku 5-B pred ukončením registrácie pred odletom. DODATOK 5-A PODANÁ BATOŽINA TRETIE KRAJINY, AKO AJ INÉ KRAJINY A ÚZEMIA, NA KTORÉ SA V SÚLADE S ČLÁNKOM 355 ZMLUVY O FUNGOVANÍ EURÓPSKEJ ÚNIE NEVZŤAHUJE HLAVA VI TRETEJ ČASTI UVEDENEJ ZMLUVY, KTORÉ SÚ UZNANÉ ZA KRAJINY UPLATŇUJÚCE NORMY BEZPEČNOSTNEJ OCHRANY ROVNOCENNÉ SO SPOLOČNÝMI ZÁKLADNÝMI NORMAMI Vzhľadom na podanú batožinu sa za krajiny uplatňujúce normy bezpečnostnej ochrany rovnocenné so spoločnými základnými normami uznávajú tieto tretie krajiny, ako aj iné krajiny a územia, na ktoré sa v súlade s článkom 355 Zmluvy o fungovaní Európskej únie nevzťahuje hlava VI tretej časti uvedenej zmluvy: Spojené štáty americké Faerské ostrovy, pokiaľ ide o letisko Vagar Grónsko, pokiaľ ide o letisko Kangerlussuaq Guernsey Jersey Isle of Man V prípade, že Komisia získa informácie, podľa ktorých normy bezpečnostnej ochrany uplatňované príslušnou treťou alebo inou krajinou, prípadne iným príslušným územím, ktoré majú výrazný vplyv na celkovú úroveň bezpečnostnej ochrany letectva v Únii, prestali byť rovnocenné so spoločnými základnými normami bezpečnostnej ochrany letectva Únie, bezodkladne o tejto skutočnosti informuje príslušné orgány členských štátov. V prípade, že Komisia získa dôveryhodné informácie o opatreniach (vrátane kompenzačných opatrení), ktorými sa potvrdí, že došlo k obnoveniu rovnocennosti relevantných noriem bezpečnostnej ochrany letectva uplatňovaných príslušnou treťou alebo inou krajinou, prípadne príslušným územím, bezodkladne o tejto skutočnosti informuje príslušné orgány členských štátov. DODATOK 5-B PODANÁ BATOŽINA ZOZNAM ZAKÁZANÝCH PREDMETOV Cestujúcim sa nepovoľuje, aby vo svojej podanej batožine prepravovali tieto predmety: výbušniny a zápalné látky a zariadenia – výbušniny a zápalné látky a zariadenia, ktoré môžu spôsobiť vážne zranenia alebo predstavujú hrozbu pre bezpečnosť lietadla, vrátane: — munície, — výbušných hlavíc, — detonátorov a rozbušiek, — mín, granátov a iných vojenských výbušných materiálov, — ohňostrojov a inej pyrotechniky, — dymotvorných nádob a zásobníkov, — dynamitu, pušného prachu a plastických trhavín. 6. NÁKLAD A POŠTOVÉ ZÁSIELKY 6.0. VŠEOBECNÉ USTANOVENIA 6.0.1. Orgán, prevádzkovateľ letiska, letecký dopravca alebo subjekt definovaný v tejto kapitole zabezpečí vykonávanie opatrení stanovených v tejto kapitole. 6.0.2. Zmontované výbušné a zápalné zariadenia, ktoré nie sú prepravované v súlade s platnými bezpečnostnými predpismi, sa v nákladných a poštových leteckých zásielkach považujú za zakázané predmety. 6.0.3. Odkazy na tretie krajiny v tejto kapitole a v prípade potreby vo vykonávacom nariadení Komisie C(2015) 8005 zahŕňajú iné krajiny a územia, na ktoré sa v súlade s článkom 355 Zmluvy o fungovaní Európskej únie nevzťahuje hlava VI tretej časti uvedenej zmluvy. 6.1. KONTROLY BEZPEČNOSTNEJ OCHRANY – VŠEOBECNÉ USTANOVENIA 6.1.1. Detekčné kontroly všetkých nákladov a poštových zásielok vykonáva oprávnený zástupca pred naložením do lietadla, okrem prípadov keď: a) požadované kontroly bezpečnostnej ochrany zásielky vykonal oprávnený zástupca a zásielka bola chránená pred neoprávnenými zásahmi od chvíle, keď sa tieto kontroly bezpečnostnej ochrany vykonali, a až do naloženia do lietadla, alebo b) požadované kontroly bezpečnostnej ochrany zásielky vykonal známy odosielateľ a zásielka bola chránená pred neoprávnenými zásahmi od chvíle, keď sa tieto kontroly bezpečnostnej ochrany vykonali, a až do naloženia do lietadla, alebo c) požadované kontroly bezpečnostnej ochrany zásielky vykonal známy odosielateľ pre nákladné lietadlo a zásielka bola chránená pred neoprávnenými zásahmi od chvíle, keď sa tieto kontroly bezpečnostnej ochrany vykonali, a až do naloženia do lietadla, a zásielka sa neprepravuje na osobnom lietadle alebo d) zásielka je oslobodená od detekčnej kontroly a bola chránená pred neoprávnenými zásahmi od chvíle, keď sa stala identifikovateľným leteckým nákladom alebo identifikovateľnou leteckou poštovou zásielkou, a až do naloženia. 6.1.2. V prípade, že existuje nejaký dôvod domnievať sa, že so zásielkou, ktorá sa podrobila kontrolám bezpečnostnej ochrany, sa manipulovalo alebo že od chvíle, keď sa vykonali tieto kontroly, nebola chránená pred neoprávnenými zásahmi, pred naložením do lietadla sa podrobí detekčnej kontrole oprávneného zástupcu. Zásielky, pri ktorých sa zdá, že sa s nimi výrazne manipulovalo, alebo ktoré sú inak podozrivé, sa v súlade s bodom 6.7 považujú za náklad alebo poštu s vysokým rizikom (HRCM). 6.1.3. Osoba, ktorá má oprávnenie na nesprevádzaný prístup k identifikovateľnému leteckému nákladu alebo identifikovateľným leteckým poštovým zásielkam, u ktorých sa vykonali požadované kontroly bezpečnostnej ochrany, úspešne absolvovala previerku osoby alebo previerku pred nástupom do zamestnania v súlade s bodom 11.1. 6.2. DETEKČNÁ KONTROLA 6.2.1. Detekčná kontrola 6.2.1.1. Keď sa vykonáva detekčná kontrola nákladu alebo poštových zásielok: a) použijú sa prostriedky alebo metódy, ktoré sú na zistenie zakázaných predmetov najvhodnejšie, s ohľadom na charakter zásielky a b) použité prostriedky alebo metódy sú na úrovni postačujúcej na zabezpečenie toho, že v zásielke nebude možné ukryť žiadny zakázaný predmet. 6.2.1.2. V prípade, že si pracovník detekčnej kontroly nie je dostatočne istý, či sa v zásielke nenachádzajú zakázané predmety, zásielka sa zamietne alebo sa znovu podrobí detekčnej kontrole k spokojnosti pracovníka detekčnej kontroly. 6.2.1.3. Detekčná kontrola nákladu a poštových zásielok takisto podlieha doplňujúcim ustanoveniam stanoveným vo vykonávacom rozhodnutí Komisie C (2015) 8005. 6.2.1.4. Osoby vykonávajúce detekčnú kontrolu nákladu prostredníctvom röntgenového zariadenia alebo zariadenia systému detekcie výbušnín (EDS) za bežných okolností prezerajú zobrazenia bez prerušenia maximálne 20 minút. Po týchto blokoch prezerania zobrazení pracovník detekčnej kontroly neprezerá zobrazenia minimálne 10 minút. Táto požiadavka sa uplatňuje len vtedy, ak je k dispozícii nepretržitá séria zobrazení na prezeranie. 6.2.1.5. Detekčná kontrola nákladu a poštových zásielok sa v súlade s dodatkom 6-J vykonáva aspoň jednou z týchto metód: a) ručnou prehliadkou, b) röntgenovým zariadením, c) zariadením EDS, d) psami na detekciu výbušnín (EDD), e) zariadením ETD, f) vizuálnou kontrolou, g) detektorom kovov (MDE). V prípade, že pracovník detekčnej kontroly nedokáže určiť, či sa v náklade alebo v poštových zásielkach nenachádzajú zakázané predmety, náklad alebo poštové zásielky sa zamietnu alebo sa znovu podrobia detekčnej kontrole k spokojnosti pracovníka detekčnej kontroly. 6.2.1.6. Ak s tým súhlasí príslušný orgán a ak sa oznámia Komisii, možno použiť iné vhodné kontroly bezpečnostnej ochrany len vtedy, ak vzhľadom na charakter zásielky nemožno použiť žiadny iný prostriedok ani žiadnu inú metódu uvedené v bode 6.2.1.5. 6.2.2. Výnimky z detekčnej kontroly Ustanovenia, pokiaľ ide o výnimky z detekčnej kontroly, sú stanovené vo vykonávacom rozhodnutí Komisie C(2015) 8005. 6.3. OPRÁVNENÍ ZÁSTUPCOVIA 6.3.1. Schválenie oprávnených zástupcov 6.3.1.1. Oprávnených zástupcov schvaľuje príslušný orgán. Oprávnený zástupca sa schvaľuje pre určené miesta. Každý subjekt, ktorý vykonáva kontroly bezpečnostnej ochrany uvedené v bode 6.3.2, je schválený ako oprávnený zástupca. Zahŕňa to poskytovateľov logistických služieb, ktorí sú tretími stranami, zodpovedných za integrované skladovacie a prepravné služby, leteckých dopravcov a prepravných zástupcov. Oprávnený zástupca môže subdodávateľovi zadať jednu alebo viacero týchto zákaziek: a) akékoľvek kontroly bezpečnostnej ochrany uvedené v bode 6.3.2 inému oprávnenému zástupcovi, b) akékoľvek kontroly bezpečnostnej ochrany uvedené v bode 6.3.2 inému subjektu v prípade, že sa kontroly vykonávajú vo vlastných priestoroch oprávneného zástupcu alebo na letisku a sú zahrnuté do programu bezpečnostnej ochrany oprávneného zástupcu alebo letiska, c) akékoľvek kontroly bezpečnostnej ochrany uvedené v bode 6.3.2 inému subjektu v prípade, že sa kontroly vykonávajú na inom mieste ako vo vlastných priestoroch oprávneného zástupcu alebo na letisku a subjekt bol certifikovaný alebo schválený a zaregistrovaný príslušným orgánom ako poskytovateľ týchto služieb, d) ochranu a dopravu zásielok dopravcovi, ktorý spĺňa požiadavky bodu 6.6. 6.3.1.2. Na schvaľovanie oprávnených zástupcov sa používa tento postup: a) žiadateľ požiada o schválenie príslušný orgán toho členského štátu, v ktorom sa nachádzajú priestory zahrnuté do žiadosti. Žiadateľ predloží dotknutému príslušnému orgánu program bezpečnostnej ochrany. V tomto programe sa opisujú metódy a postupy, ktoré má zástupca dodržiavať, aby dosiahol súlad s požiadavkami nariadenia (ES) č. 300/2008 a jeho vykonávacích aktov. V programe sa taktiež opisuje, ako samotný zástupca monitoruje súlad s týmito metódami a postupmi. Program bezpečnostnej ochrany leteckého dopravcu, v ktorom sa opisujú metódy a postupy, ktoré má dodržiavať letecký dopravca, aby dosiahol súlad s požiadavkami nariadenia (ES) č. 300/2008 a jeho vykonávacích aktov, sa považuje za program spĺňajúci požiadavku na bezpečnostný program oprávneného zástupcu. Žiadateľ tiež predloží „Vyhlásenie o záväzkoch – oprávnený zástupca“ zahrnuté do dodatku 6-A. Toto vyhlásenie podpíše právny zástupca žiadateľa alebo osoba zodpovedná za bezpečnostnú ochranu. Podpísané vyhlásenie uchováva dotknutý príslušný orgán. b) Príslušný orgán alebo overovateľ bezpečnostnej ochrany letectva EÚ konajúci v jeho mene preskúma bezpečnostný program a potom na mieste overí určené lokality s cieľom posúdiť, či žiadateľ dosahuje súlad s požiadavkami nariadenia (ES) č. 300/2008 a jeho vykonávacích aktov. Okrem požiadaviek v bode 6.2 sa preskúmanie lokality žiadateľa príslušným colným orgánom v súlade s článkom 14n nariadenia Komisie (EHS) č. 2454/93 (3) považuje za previerku na mieste, ak k nemu nedošlo skôr ako 3 roky pred dátumom, kedy žiadateľ požiadal o schválenie ako oprávnený zástupca. Osvedčenie SHS a príslušný posudok colných orgánov poskytne žiadateľ na ďalšiu kontrolu. c) Ak je príslušný orgán spokojný s informáciami poskytnutými v rámci písmen a) a b), zabezpečí, aby boli potrebné podrobné údaje zástupcu zaznamenané do databázy Únie o bezpečnosti dodávateľského reťazca najneskôr v nasledujúci pracovný deň. Keď príslušný orgán zaznamenáva údaje do databázy, pridelí každému schválenému miestu jednoznačný alfanumerický identifikátor v štandardnom formáte. Ak príslušný orgán nie je spokojný s informáciami poskytnutými podľa písmen a) a b), bezodkladne oznámi subjektu žiadajúcemu o schválenie štatútu oprávneného zástupcu svoje dôvody, d) oprávnený zástupca sa nepovažuje za schváleného, pokiaľ jeho údaje nie sú uvedené v „databáze Únie o bezpečnosti dodávateľského reťazca“. 6.3.1.3. Oprávnený zástupca vymenuje najmenej jednu osobu v každej lokalite, ktorá zodpovedá za uplatňovanie predloženého programu bezpečnostnej ochrany. Táto osoba úspešne absolvovala previerku osoby v súlade s bodom 11.1. 6.3.1.4. Oprávnený zástupca sa opätovne podrobuje overovaniu v pravidelných intervaloch, ktoré nepresiahnu 5 rokov. Overovanie zahŕňa previerku na mieste s cieľom posúdiť, či oprávnený zástupca ešte vždy dosahuje súlad s požiadavkami nariadenia (ES) č. 300/2008 a jeho vykonávacích aktov. Inšpekciu, ktorú vykoná príslušný orgán v priestoroch oprávneného zástupcu v súlade s jeho vnútroštátnym programom kontroly kvality, možno považovať za previerku na mieste za predpokladu, že sa vzťahuje na všetky požiadavky potrebné na schválenie. Okrem požiadaviek stanovených v bode 6.2 sa preskúmanie lokality oprávneného zástupcu príslušným colným orgánom v súlade s článkom 14n nariadenia (EHS) č. 2454/93 považuje za previerku na mieste. 6.3.1.5. Ak príslušný orgán už nie je presvedčený o tom, že oprávnený zástupca dosahuje súlad s požiadavkami nariadenia (ES) č. 300/2008 a jeho vykonávacích aktov, odoberie mu štatút oprávneného zástupcu pre určené miesto resp. miesta. Ak subjekt viac nie je držiteľom osvedčenia SHS uvedeného v článku 14a ods. 1 písm. b) alebo c) nariadenia (EHS) č. 2454/93 alebo mu bola platnosť osvedčenia SHS pozastavená z dôvodu nesúladu s článkom 14k uvedeného nariadenia, príslušný orgán podnikne príslušné kroky, ktorými sa ubezpečí o tom, že oprávnený zástupca spĺňa požiadavky nariadenia (ES) č. 300/2008. Daný subjekt informuje príslušný orgán o všetkých zmenách týkajúcich sa jeho osvedčenia SHS uvedeného v článku 14a ods. 1 písm. b) alebo c) nariadenia (EHS) č. 2454/93. Ihneď po odobratí štatútu a v každom prípade do 24 hodín príslušný orgán zabezpečí, aby sa zmena štatútu bývalého oprávneného zástupcu uviedla v „databáze Únie o bezpečnosti dodávateľského reťazca“. 6.3.1.6. Bez toho, aby bolo dotknuté právo každého členského štátu uplatňovať prísnejšie opatrenia v súlade s článkom 6 nariadenia (ES) č. 300/2008, oprávnený zástupca schválený v súlade s bodom 6.3 tejto prílohy je uznaný vo všetkých členských štátoch. 6.3.1.7. Požiadavky uvedené v bode 6.3.1 iné ako požiadavka uvedená v bode 6.3.1.2 písm. d) sa neuplatňujú, keď má byť samotný príslušný orgán schválený ako oprávnený zástupca. 6.3.1.8. Príslušný orgán sprístupní colnému orgánu všetky informácie týkajúce sa štatútu oprávneného zástupcu, ktoré by mohli byť dôležité vo vzťahu k vlastníctvu osvedčenia SHS uvedeného v článku 14a ods. 1 písm. b) alebo c) nariadenia (EHS) č. 2454/93. Ide aj o informácie týkajúce sa nových schválení oprávnených zástupcov, odobratia štatútu oprávneného zástupcu, opätovného overenia a inšpekcií, plánov overovania a výsledkov týchto posúdení. Podmienky tejto výmeny informácií sa stanovia medzi príslušným orgánom a vnútroštátnymi colnými orgánmi. 6.3.2. Kontroly bezpečnostnej ochrany, ktoré má vykonávať oprávnený zástupca 6.3.2.1. Keď oprávnený zástupca preberá akékoľvek zásielky, stanoví, či je subjekt, od ktorého prijíma zásielky, oprávneným zástupcom, známym odosielateľom, známym odosielateľom pre nákladné lietadlo alebo nie je ani jedným z týchto subjektov. 6.3.2.2. Osoba, ktorá doručuje zásielky oprávnenému zástupcovi alebo leteckému dopravcovi, predloží preukaz totožnosti, pas, vodičský preukaz alebo iný doklad, v ktorom sa nachádza jej fotografia a ktorý vydal alebo ktorý uznáva vnútroštátny orgán. Preukaz alebo doklad sa použije na zistenie totožnosti osoby, ktorá doručuje zásielku. 6.3.2.3. Oprávnený zástupca zabezpečí, aby zásielky, v prípade ktorých sa ešte nevykonali všetky požadované kontroly bezpečnostnej ochrany, boli: a) podrobené detekčnej kontrole v súlade s bodom 6.2, alebo b) prijaté na uskladnenie na plnú zodpovednosť oprávneného zástupcu, pred výberom neboli identifikovateľné ako zásielky na leteckú prepravu a boli vybrané nezávisle bez intervencie odosielateľa alebo akejkoľvek osoby či akéhokoľvek subjektu iných, ako sú osoby, ktoré boli vymenované a na tento účel vyškolené oprávneným zástupcom. Písmeno b) sa môže uplatňovať len v prípade, ak odosielateľ nemôže predvídať, že má byť zásielka prepravovaná letecky. 6.3.2.4. Po vykonaní kontrol bezpečnostnej ochrany uvedených v bodoch 6.3.2.1 až 6.3.2.3 tohto nariadenia a v bode 6.3 vykonávacieho rozhodnutia Komisie C(2015) 8005 oprávnený zástupca zabezpečí, aby: a) nesprevádzaný prístup k týmto zásielkam mali len oprávnené osoby a b) tieto zásielky boli chránené pred neoprávneným zasahovaním až dovtedy, kým sa neodovzdajú inému oprávnenému zástupcovi alebo leteckému dopravcovi. Zásielky nákladu a poštové zásielky, ktoré sa nachádzajú v citlivej časti vyhradeného bezpečnostného priestoru, sa považujú za chránené pred neoprávneným zasahovaním. Zásielky nákladu a poštové zásielky, ktoré sa nachádzajú v iných než citlivých častiach vyhradeného bezpečnostného priestoru, sa umiestnia v častiach priestorov oprávneného zástupcu, kde sa kontroluje prístup, alebo ak sa umiestnia mimo týchto častí: — sú fyzicky chránené, aby sa zabránilo vneseniu zakázaných predmetov alebo — sa neponechávajú bez dozoru a prístup k nim sa obmedzí na osoby zapojené do ochrany nákladu a manipulácie s ním. 6.3.2.5. Po vykonaní kontrol bezpečnostnej ochrany uvedených v bodoch 6.3.2.1 až 6.3.2.4 oprávnený zástupca zabezpečí, aby ku každej zásielke odovzdanej na prepravu leteckému dopravcovi alebo inému oprávnenému zástupcovi boli priložené príslušné doklady buď vo forme nákladného listu, alebo v samostatnom vyhlásení, a to v elektronickej alebo písomnej podobe. 6.3.2.6. Dokumentácia uvedená v bode 6.3.2.5 je k dispozícii na inšpekciu príslušnému orgánu kedykoľvek pred naložením zásielky do lietadla a po jej naložení počas letu alebo 24 hodín, podľa toho, čo trvá dlhšie, a uvedú sa v nej všetky tieto údaje: a) jednoznačný alfanumerický identifikátor oprávneného zástupcu, ktorý mu pridelil príslušný orgán, b) jednoznačný identifikátor zásielky, ako je napríklad číslo (vlastného alebo leteckou spoločnosťou vyhotoveného) leteckého nákladného listu, c) obsah zásielky s výnimkou zásielok uvedených v bode 6.2.1 písm. d) a e) vykonávacieho rozhodnutia Komisie C(2015) 8005, d) bezpečnostný štatút zásielky vyjadrený skratkou: — „SPX“, čo znamená, že zásielka je zabezpečená pre osobné lietadlo, výlučne nákladné lietadlo a lietadlo na výlučnú prepravu poštových zásielok, alebo — „SCO“, čo znamená, že zásielka je zabezpečená len pre osobné lietadlo, výlučne nákladné lietadlo a lietadlo na výlučnú prepravu poštových zásielok, alebo — „SHR“, čo znamená, že zásielka je zabezpečená pre osobné lietadlo, výlučne nákladné lietadlo a lietadlo na výlučnú prepravu poštových zásielok v súlade s požiadavkami v prípade vysokého rizika, e) dôvod vydania bezpečnostného štatútu, kde sa uvedie: — „KC“, čo znamená zásielku prijatú od známeho odosielateľa, alebo — „AC“, čo znamená zásielku prijatú od známeho odosielateľa pre nákladné lietadlo, alebo — „RA“, čo znamená zásielku vybratú oprávneným zástupcom, alebo — použitý prostriedok alebo metóda detekčnej kontroly, alebo — dôvody oslobodenia zásielky od detekčnej kontroly, f) meno osoby, ktorá vydala bezpečnostný štatút, alebo rovnocennú identifikáciu a dátum a čas vydania, g) príslušným orgánom pridelený jednoznačný identifikátor ktoréhokoľvek oprávneného zástupcu, ktorý akceptoval bezpečnostný štatút pridelený zásielke iným oprávneným zástupcom. Oprávnený zástupca, ktorý odovzdáva zásielky inému oprávnenému zástupcovi alebo leteckému dopravcovi, sa môže takisto rozhodnúť postúpiť len informácie vyžadované v písmenách a) až e) a v písmene g) a uchovať informácie požadované v písmene f) počas trvania letu(-ov) alebo počas 24 hodín, podľa toho, čo trvá dlhšie. 6.3.2.7. V prípade zlúčených zásielok sa požiadavky uvedené v bodoch 6.3.2.5 a 6.3.2.6 považujú za splnené, ak: a) oprávnený zástupca vykonávajúci zlúčenie zásielok uchová informácie požadované v bode 6.3.2.6 písm. a) až g) o každej jednotlivej zásielke počas trvania letu(-ov) alebo počas 24 hodín, podľa toho, čo trvá dlhšie, a b) dokumentácia sprevádzajúca zlúčenú zásielku obsahuje alfanumerický identifikátor oprávneného zástupcu, ktorý vykonal zlúčenie zásielok, jednoznačný identifikátor zlúčenej zásielky a jej bezpečnostný štatút. Písmeno a) sa nevyžaduje pri zlúčených zásielkach, ktoré sa vždy podrobujú detekčnej kontrole alebo oslobodzujú od detekčnej kontroly v súlade s bodom 6.2.1 písm. d) a e) vykonávacieho rozhodnutia Komisie C(2015) 8005, ak oprávnený zástupca označí zlúčenú zásielku jednoznačným identifikátorom a uvedie jej bezpečnostný štatút a aspoň jeden dôvod, prečo bol tento bezpečnostný štatút vydaný. 6.3.2.8. Keď oprávnený zástupca prijíma zásielky, v prípade ktorých sa predtým nevykonali všetky požadované kontroly bezpečnostnej ochrany, môže sa tiež rozhodnúť, že nevykoná kontroly bezpečnostnej ochrany uvedené v bode 6.3.2, ale odovzdá zásielky inému oprávnenému zástupcovi s cieľom zabezpečiť vykonanie týchto kontrol bezpečnostnej ochrany. 6.3.2.9. Oprávnený zástupca zaručí, aby všetci zamestnanci vykonávajúci kontroly bezpečnostnej ochrany boli prijímaní a absolvovali odbornú prípravu v súlade s požiadavkami kapitoly 11 a aby všetci zamestnanci s prístupom k identifikovateľnému leteckému nákladu alebo identifikovateľným leteckým poštovým zásielkam, pri ktorých sa vykonali požadované kontroly bezpečnostnej ochrany, boli prijatí a absolvovali odbornú prípravu v oblasti informovanosti o bezpečnostnej ochrane v súlade s požiadavkami kapitoly 11. Kontroly bezpečnostnej ochrany, ktoré má vykonať oprávnený zástupca, takisto podliehajú doplňujúcim ustanoveniam stanoveným vo vykonávacom rozhodnutí Komisie C(2015) 8005. 6.4. ZNÁMI ODOSIELATELIA 6.4.1. Schválenie známych odosielateľov 6.4.1.1. Známych odosielateľov schvaľuje príslušný orgán. Známy odosielateľ sa schvaľuje pre určené lokality. 6.4.1.2. Na schvaľovanie známych odosielateľov sa používa tento postup: a) žiadateľ požiada o schválenie príslušný orgán toho členského štátu, v ktorom sa nachádza jeho lokalita. Žiadateľovi sa poskytnú „Pokyny pre známych odosielateľov“ zahrnuté do dodatku 6-B a „Overovací kontrolný zoznam pre známych odosielateľov“ zahrnutý do dodatku 6-C, b) príslušný orgán alebo overovateľ bezpečnostnej ochrany letectva EÚ konajúci v jeho mene preverí na mieste určené lokality s cieľom posúdiť, či žiadateľ dosahuje súlad s požiadavkami nariadenia (ES) č. 300/2008 a jeho vykonávacích aktov. S cieľom posúdiť, či žiadateľ dosiahol súlad s týmito požiadavkami, príslušný orgán alebo overovateľ bezpečnostnej ochrany letectva EÚ konajúci v jeho mene použije „Overovací kontrolný zoznam pre známych odosielateľov“ zahrnutý do dodatku 6-C. Tento kontrolný zoznam zahŕňa vyhlásenie o záväzkoch, ktoré podpíše právny zástupca žiadateľa alebo osoba zodpovedná za bezpečnosť v danej lokalite. Po vyplnení overovacieho kontrolného zoznamu sa s informáciami v kontrolnom zozname zaobchádza ako s utajovanými skutočnosťami. Podpísané vyhlásenie uchováva dotknutý príslušný orgán alebo overovateľ bezpečnostnej ochrany letectva EÚ a na požiadanie ho sprístupní príslušnému dotknutému orgánu, c) preskúmanie lokality žiadateľa príslušným colným orgánom v súlade s článkom 14n nariadenia (EHS) č. 2454/93 sa považuje za previerku na mieste, ak k nemu nedošlo skôr ako 3 roky pred dátumom, kedy žiadateľ požiadal o schválenie ako známy odosielateľ. V týchto prípadoch žiadateľ vyplní informácie požadované v prvej časti „Overovacieho kontrolného zoznamu pre známych odosielateľov“ zahrnutého do dodatku 6-C a zašle ich príslušnému orgánu spoločne s vyhlásením o záväzkoch, ktoré podpíše právny zástupca žiadateľa alebo osoba zodpovedná za bezpečnostnú ochranu v danej lokalite. Osvedčenie SHS a príslušný posudok colných orgánov poskytne žiadateľ na ďalšiu kontrolu. Podpísané vyhlásenie uchováva dotknutý príslušný orgán alebo overovateľ bezpečnostnej ochrany letectva EÚ a na požiadanie ho sprístupní príslušnému dotknutému orgánu, d) ak je príslušný orgán spokojný s informáciami poskytnutými podľa písmen a) a b), prípadne a) a c), zabezpečí, aby boli potrebné podrobné údaje odosielateľa zaznamenané do „databázy Únie o bezpečnosti dodávateľského reťazca“ najneskôr v nasledujúci pracovný deň. Keď príslušný orgán zaznamenáva údaje do databázy, pridelí každému schválenému miestu jednoznačný alfanumerický identifikátor v štandardnom formáte. Ak príslušný orgán nie je spokojný s informáciami poskytnutými podľa písmen a) a b), prípadne a) a c), bezodkladne oznámi subjektu žiadajúcemu o schválenie štatútu známeho odosielateľa svoje dôvody. e) známy odosielateľ sa nepovažuje za schváleného, pokiaľ jeho údaje nie sú uvedené v „databáze Únie o bezpečnosti dodávateľského reťazca“. 6.4.1.3. Známy odosielateľ vymenuje najmenej jednu osobu na každom mieste, ktorá zodpovedá za uplatňovanie kontrol bezpečnostnej ochrany v danej lokalite a dohľad nad ich vykonávaním. Táto osoba úspešne absolvuje previerku osoby v súlade s bodom 11.1. 6.4.1.4. Známy odosielateľ sa opätovne podrobuje overovaniu v pravidelných intervaloch, ktoré nepresiahnu 5 rokov. Overovanie zahŕňa previerku na mieste s cieľom posúdiť, či známy odosielateľ ešte vždy dosahuje súlad s požiadavkami nariadenia (ES) č. 300/2008 a jeho vykonávacích aktov. Inšpekciu, ktorú vykoná príslušný orgán v priestoroch známeho odosielateľa v súlade s jeho vnútroštátnym programom kontroly kvality, možno považovať za previerku na mieste za predpokladu, že sa vzťahuje na všetky oblasti uvedené v kontrolnom zozname v dodatku 6-C. Preskúmanie lokality známeho odosielateľa príslušným colným orgánom v súlade s článkom 14n nariadenia (EHS) č. 2454/93 sa považuje za previerku na mieste. 6.4.1.5. Ak príslušný orgán už nie je presvedčený o tom, že známy odosielateľ dosahuje súlad s požiadavkami nariadenia (ES) č. 300/2008 a jeho vykonávacích aktov, odoberie mu štatút známeho odosielateľa pre určenú(-é) lokalitu(-y). Ak subjekt viac nie je držiteľom osvedčenia SHS uvedeného v článku 14a ods. 1 písm. b) alebo c) nariadenia (EHS) č. 2454/93 alebo mu bola platnosť osvedčenia SHS pozastavená z dôvodu nesúladu s článkom 14k uvedeného nariadenia, príslušný orgán podnikne príslušné kroky, ktorými sa ubezpečí o tom, že známy odosielateľ spĺňa požiadavky nariadenia (ES) č. 300/2008. Daný subjekt informuje príslušný orgán o všetkých zmenách týkajúcich sa jeho osvedčenia SHS uvedeného v článku 14a ods. 1 písm. b) alebo c) nariadenia (EHS) č. 2454/93. Ihneď po odobratí štatútu a v každom prípade do 24 hodín príslušný orgán zabezpečí, aby sa zmena štatútu odosielateľa uviedla v „databáze Únie o bezpečnosti dodávateľského reťazca“. 6.4.1.6. Bez toho, aby bolo dotknuté právo každého členského štátu uplatňovať prísnejšie opatrenia v súlade s článkom 6 nariadenia (ES) č. 300/2008, známy odosielateľ schválený v súlade s bodom 6.4 tejto prílohy je uznaný vo všetkých členských štátoch. Známi odosielatelia schválení v súlade s bodom 6.4.1.2 písm. d) tejto prílohy takisto podliehajú dodatočnému ustanoveniu stanovenému v bode 6.4 vykonávacieho rozhodnutia Komisie C(2015) 8005. 6.4.1.7. Príslušný orgán sprístupní colnému orgánu všetky informácie týkajúce sa štatútu známeho odosielateľa, ktoré by mohli byť dôležité vo vzťahu k vlastníctvu osvedčenia SHS uvedeného v článku 14a ods. 1 písm. b) alebo c) nariadenia (EHS) č. 2454/93. Patria sem aj informácie týkajúce sa nových schválení známych odosielateľov, odobratia štatútu známeho odosielateľa, opätovného overenia a inšpekcií, plánov overovania a výsledkov týchto posúdení. Podmienky tejto výmeny informácií sa stanovia medzi príslušným orgánom a vnútroštátnymi colnými orgánmi. 6.4.2. Kontroly bezpečnostnej ochrany, ktoré má vykonávať známy odosielateľ 6.4.2.1. Známy odosielateľ zabezpečí, aby: a) úroveň bezpečnostnej ochrany na mieste alebo v priestoroch bola postačujúca na účely ochrany identifikovateľného leteckého nákladu a identifikovateľných leteckých poštových zásielok pred neoprávneným zásahom a b) všetci zamestnanci vykonávajúci kontroly bezpečnostnej ochrany boli prijímaní a absolvovali odbornú prípravu v súlade s požiadavkami kapitoly 11 a aby všetci zamestnanci s prístupom k identifikovateľnému leteckému nákladu alebo identifikovateľným leteckým poštovým zásielkam, pri ktorých sa vykonali požadované kontroly bezpečnostnej ochrany, boli prijatí a absolvovali odbornú prípravu v oblasti informovanosti o bezpečnostnej ochrane v súlade s požiadavkami kapitoly 11 a c) počas výroby, balenia, skladovania, expedície a/alebo prepravy podľa toho, čo je potrebné, boli identifikovateľné letecké náklady a identifikovateľné letecké poštové zásielky chránené pred neoprávneným zásahom alebo manipuláciou. Ak sa z akéhokoľvek dôvodu nevykonali tieto kontroly bezpečnostnej ochrany zásielky alebo ak zásielka nepochádza od známeho odosielateľa a nie je určená na prepravu na jeho vlastné náklady, známy odosielateľ to jednoznačne potvrdí oprávnenému zástupcovi, aby bolo možné uplatniť bod 6.3.2.3. 6.4.2.2. Známy odosielateľ súhlasí s tým, že zásielky, v prípade ktorých sa nevykonali príslušné kontroly bezpečnostnej ochrany, sa podrobia detekčným kontrolám v súlade s bodom 6.2.1. 6.5. ZNÁMI ODOSIELATELIA PRE NÁKLADNÉ LIETADLO 6.5.1. Známych odosielateľov pre nákladné lietadlo určuje oprávnený zástupca. 6.5.2. Na účely určenia známeho odosielateľa pre nákladné lietadlo sa uplatňuje tento postup: a) oprávnený zástupca poskytne subjektu „Pokyny o bezpečnostnej ochrane leteckej dopravy pre známych odosielateľov pre nákladné lietadlo“ a „Vyhlásenie o záväzkoch – známy odosielateľ pre nákladné lietadlo“ zahrnuté do dodatku 6-D. Tieto pokyny a vyhlásenie dá oprávnenému zástupcovi k dispozícii príslušný orgán členského štátu, v ktorom sa nachádza jeho určená lokalita, b) subjekt predloží oprávnenému zástupcovi podpísané „Vyhlásenie o záväzkoch – známy odosielateľ pre nákladné lietadlo“ zahrnuté do dodatku 6-D, pokiaľ subjekt nie je držiteľom osvedčenia SHS uvedeného v článku 14a ods. 1 písm. b) alebo c) nariadenia Komisie (EHS) č. 2454/93. Subjekt takisto vymenuje aspoň jednu osobu zodpovednú za bezpečnostnú ochranu v jeho priestoroch a oprávnenému zástupcovi oznámi meno a kontaktné údaje tejto osoby. Ak je to potrebné, podpísané vyhlásenie uchováva oprávnený zástupca a na požiadanie ho sprístupní príslušnému dotknutému orgánu. Ak sa na základe osvedčenia SHS upustilo od požiadavky vyplniť vyhlásenie o záväzkoch, známy odosielateľ pre nákladné lietadlo bezodkladne informuje oprávneného zástupcu o tom, že už nie je držiteľom takého osvedčenia, c) oprávnený zástupca vykoná kontrolu platnosti potvrdením týchto údajov perspektívneho známeho odosielateľa pre nákladné lietadlo: — údaje o spoločnosti vrátane riadnej obchodnej adresy a — charakter podnikania a — kontaktné údaje vrátane údajov osoby (osôb) zodpovednej(-ých) za bezpečnostnú ochranu a — IČ DPH alebo registračné číslo spoločnosti a — v prípade, že sa uplatňuje výnimka podľa bodu 6.5.2 písm. b), číslo osvedčenia SHS, d) ak je oprávnený zástupca spokojný s informáciami poskytnutými v rámci písmen b) a c), môže určiť subjekt za známeho odosielateľa pre nákladné lietadlo. 6.5.3. Oprávnený zástupca vedie databázu údajov uvedených v bode 6.5.2 písm. c). Databázu môže kontrolovať príslušný orgán. 6.5.4. Ak sa nevykonáva žiadna činnosť v súvislosti s pohybmi leteckého nákladu alebo leteckých poštových zásielok na účet známeho odosielateľa pre letecký náklad v rámci obdobia 2 rokov, platnosť štatútu známeho odosielateľa pre nákladné lietadlo sa skončí. 6.5.5. Ak príslušný orgán alebo oprávnený zástupca už nie je presvedčený o tom, že známy odosielateľ pre nákladné lietadlo dodržiava pokyny uvedené v dodatku 6-D, oprávnený zástupca neodkladne odoberie štatút známeho odosielateľa pre nákladné lietadlo. 6.5.6. Ak sa z akéhokoľvek dôvodu nevykonali kontroly bezpečnostnej ochrany zásielky stanovené v „Pokynoch o bezpečnostnej ochrane leteckej dopravy pre známych odosielateľov pre nákladné lietadlo“ alebo ak zásielka nepochádza od známeho odosielateľa pre nákladné lietadlo a nie je určená na prepravu na jeho vlastné náklady, známy odosielateľ pre nákladné lietadlo to jednoznačne potvrdí oprávnenému zástupcovi, aby bolo možné uplatniť bod 6.3.2.3. 6.6. OCHRANA NÁKLADU A POŠTOVÝCH ZÁSIELOK 6.6.1. Ochrana nákladu a poštových zásielok počas prepravy 6.6.1.1. S cieľom zabezpečiť, aby boli zásielky, v prípade ktorých sa vykonali požadované kontroly bezpečnostnej ochrany, chránené pred neoprávneným zásahom počas prepravy: a) oprávnený zástupca, známy odosielateľ alebo známy odosielateľ pre nákladné lietadlo zabalí alebo zapečatí zásielky tak, aby bolo zabezpečené, že na nich bude vidieť, či sa s nimi nemanipulovalo, ak to nie je možné, musia sa prijať alternatívne ochranné opatrenia na zaistenie integrity zásielky, a b) nákladný priestor vozidla, v ktorom sa majú prepravovať zásielky, sa uzamkne alebo zapečatí, vozidlá s bočnými závesmi sa zaistia lanami TIR, aby bolo zabezpečené, že na nich bude vidieť, či sa s nimi nemanipulovalo, a nákladný priestor plošinových nákladných vozidiel je pod neustálym dohľadom, a c) vyhlásenie zmluvného dopravcu uvedené v dodatku 6-E odsúhlasuje zmluvný dopravca, ktorý s oprávneným zástupcom, známym odosielateľom alebo známym odosielateľom pre nákladné lietadlo uzatvoril dohodu o preprave, pokiaľ samotný zmluvný dopravca nie je schválený ako oprávnený zástupca. Podpísané vyhlásenie uchováva oprávnený zástupca, známy odosielateľ alebo známy odosielateľ pre nákladné lietadlo, v ktorého mene sa preprava realizuje. Kópia podpísaného vyhlásenia sa na požiadanie poskytuje aj oprávnenému zástupcovi alebo leteckému dopravcovi, ktorý zásielku prevzal, prípadne dotknutému príslušnému orgánu. Alternatívou k písm. c) môže byť, že zmluvný dopravca poskytne dôkaz oprávnenému zástupcovi, známemu odosielateľovi alebo známemu odosielateľovi pre nákladné lietadlo, pre ktorého zabezpečuje prepravu, že bol certifikovaný alebo schválený príslušným orgánom. Tento dôkaz zahŕňa požiadavky uvedené v dodatku 6-E a kópie uchováva príslušný oprávnený zástupca, známy odosielateľ alebo známy odosielateľ pre nákladné lietadlo. Kópia sa na požiadanie takisto poskytne oprávnenému zástupcovi alebo leteckému dopravcovi, ktorý zásielku prevzal, alebo inému príslušnému orgánu. 6.6.1.2. Bod 6.6.1.1 písm. b), c) a d) sa neuplatňujú počas prepravy v letovej časti letiska. 6.6.2. Ochrana nákladu a poštových zásielok na letiskách, ktoré sa majú naložiť do lietadla 6.6.2.1. Zásielky nákladu a poštové zásielky, ktoré sa nachádzajú v citlivej časti, sa považujú za chránené pred neoprávneným zásahom. 6.6.2.2. Zásielky nákladu a poštové zásielky, ktoré sa nachádzajú v iných než citlivých častiach vyhradeného bezpečnostného priestoru, sa umiestnia v častiach priestorov oprávneného zástupcu, kde sa kontroluje prístup, alebo ak sú umiestnené mimo týchto častí, sa považujú za chránené pred neoprávneným zasahovaním, ak: a) sú fyzicky chránené, aby sa zabránilo vneseniu zakázaných predmetov alebo b) sa neponechávajú bez dozoru a prístup k nim je obmedzený na osoby zapojené do ochrany a nakladania nákladu a poštových zásielok do lietadla. 6.7. NÁKLAD A POŠTOVÉ ZÁSIELKY S VYSOKÝM RIZIKOM (HRCM) Ustanovenia týkajúce sa nákladu a poštových zásielok s vysokým rizikom sú uvedené vo vykonávacom rozhodnutí Komisie C(2015) 8005. 6.8. POSTUPY BEZPEČNOSTNEJ OCHRANY PRE NÁKLAD A POŠTOVÉ ZÁSIELKY PREPRAVOVANÉ DO ÚNIE Z TRETÍCH KRAJÍN 6.8.1. Určovanie leteckých dopravcov 6.8.1.1. Každého leteckého dopravcu nákladu alebo poštovej zásielky z letiska v tretej krajine neuvedenej v dodatkoch 6-Fi alebo 6-Fii na účely transferu, tranzitu alebo vykládky na ktoromkoľvek letisku spadajúcom do rozsahu pôsobnosti nariadenia (ES) č. 300/2008 určí za „leteckého dopravcu nákladu alebo poštovej zásielky do Únie z letiska v tretej krajine“ (ACC3) jeden z týchto príslušných orgánov: a) príslušný orgán členského štátu, ktorý leteckému dopravcovi vydal osvedčenie leteckého prevádzkovateľa, b) príslušný orgán členského štátu uvedeného v prílohe k nariadeniu Komisie (ES) č. 748/2009 (4) v prípade leteckých dopravcov, ktorí nie sú držiteľmi osvedčenia leteckého prevádzkovateľa vydaného členským štátom, c) príslušný orgán členského štátu, kde má letecký dopravca hlavnú leteckú základňu v rámci Únie, alebo akýkoľvek iný príslušný orgán Únie na základe dohody s týmto príslušným orgánom v prípade leteckých dopravcov, ktorí nie sú držiteľmi osvedčenia leteckého prevádzkovateľa vydaného členským štátom a ktorí nie sú uvedení v prílohe k nariadeniu (ES) č. 748/2009. 6.8.1.2. Určenie leteckého dopravcu za ACC3, pokiaľ ide o jeho prepravu nákladu a poštových zásielok z letiska, pre ktoré sa vyžaduje určenie za ACC3 (ďalej len „príslušná nákladná preprava“), sa uskutoční: a) na základe vymenovania osoby s celkovou zodpovednosťou v mene leteckého dopravcu za uplatňovanie ustanovení o bezpečnostnej ochrane nákladu alebo poštových zásielok v súvislosti s príslušnou nákladnou dopravou a b) na základe správy o overení bezpečnostnej ochrany letectva EÚ potvrdzujúcej vykonávanie opatrení bezpečnostnej ochrany. 6.8.1.3. Príslušný orgán pridelí určenému ACC3 jednoznačný alfanumerický identifikátor v štandardnom formáte, ktorým sa identifikuje letecký dopravca a letisko v tretej krajine, v prípade ktorého bol letecký dopravca určený na prepravu nákladu alebo poštových zásielok do Únie. 6.8.1.4. Toto určenie je platné odo dňa, keď príslušný orgán vložil podrobné údaje o ACC3 do databázy Únie o bezpečnosti dodávateľského reťazca, na obdobie najviac piatich rokov. 6.8.1.5. ACC3 uvedený v databáze Únie o bezpečnosti dodávateľského reťazca uznajú všetky členské štáty pre všetky lety do Únie z letiska v tretej krajine. 6.8.2. Overovanie bezpečnostnej ochrany letectva EÚ v prípade ACC3 6.8.2.1. Overovanie bezpečnostnej ochrany letectva EÚ v súvislosti s príslušnou nákladnou dopravou leteckého dopravcu zahŕňa: a) preskúmanie programu bezpečnostnej ochrany leteckého dopravcu, ktoré zabezpečí jeho relevantnosť a úplnosť, pokiaľ ide o všetky body stanovené v dodatku 6-G a b) overenie vykonávania opatrení bezpečnostnej ochrany letectva v súvislosti s príslušnou nákladnou dopravou prostredníctvom kontrolného zoznamu podľa dodatku 6-C3. 6.8.2.2. Overovanie vykonávania bezpečnostnej ochrany letectva EÚ sa uskutočňuje na mieste, a to v týchto stupňoch: 1. Na letisku, z ktorého letecký dopravca vykonáva príslušnú nákladnú dopravu predtým, ako tomuto letisku môže byť udelené určenie za ACC3. Ak sa následne na základe overovania bezpečnostnej ochrany letectva EÚ zistí neplnenie jedného alebo viacerých cieľov uvedených v kontrolnom zozname podľa dodatku 6-C3, príslušný orgán neurčí leteckého dopravcu za ACC3 v prípade príslušnej nákladnej dopravy bez toho, aby letecký dopravca preu